Lokalni ekonomski monitor: Primeri lokalnih inicijativa ekonomskog razvoja i preduzetništva (III deo) - Magločistač\nPočetna Društvo Lokalni ekonomski monitor: Primeri lokalnih inicijativa ekonomskog razvoja i preduzetništva (III deo)\nCentar lokalne demokratije LDA iz Knjaževca je, u saradnji sa Centrom lokalne demokratije LDA iz Subotice, tokom prve polovine 2020. godine sproveo projekat „Lokalni ekonomski monitor“ u čijem fokusu je, u kontekstu bavljenja temom evropskih integracija u Srbiji, pregovaračko Poglavlje 20 – Preduzetništvo i industrijska politika.\nKao rezultat sprovedenih projektnih aktivnosti, nastala je publikacija “Poglavlje 20 otvoreno: izazovi i perspektive lokalnog ekonomskog razvoja”, čije su autorke prof. dr Sanja Filipović, naučna savetnica Instituta društvenih nauka iz Beograda, i Stanka Parać Damjanović, direktorka Centra lokalne demokratije LDA iz Subotice.\nOvaj svojevrsni vodič kroz Poglavlje 20 je pripremljen u okviru programa za Jačanje kapaciteta organizacija civilnog društva za aktivno učešće u pregovorima o pristupanju Evropskoj unji (EU) kroz određene radne grupe Nacionalnog konventa o EU „Pripremi se za učešće – P2P“ koji zajednički sprovode Centar za evropske politike – CEP, Nacionalna alijansa za lokalni ekonomski razvoj – NALED i Centar savremene politike – CSP.\nInfostudHub u SUBOTICI osnovan je 2015. uz podršku Infostud grupe i organizacije Startit. Zajedničkim radom formiran je coworking prostor i edukativni centar, čime je Subotica dobila mesto gde se podstiče i razvija preduzetništvo, razmenjuju ideje i inovativna rešenja, gradi sistem mentorske podrške i kontinuiranog profesionalnog razvoja mladih, ali i svih drugih koji su zainteresovani za IT oblast. Na taj način stiču se nova znanja i veštine koje povećaju šanse za zapošljivost, kako u velikim kompanijama tako i u ostvarivanju sopstvenih preduzetničkih ideja. Takođe, cilj je i da se mladi motivišu da pokrenu svoje tehnološke firme u Subotici i okolini i da se tako ovde stvori održivi startap ekosistem. Uz adekvatnu logističku i mentorsku podršku, InfostudHub je mesto susretanja i razmene kreativnih ideja, otvoreno za sve pojedince, timove, studente, freelencere, i sve druge koji imaju želju i volju da jačaju IT scenu Subotice.\nPoslovni Inkubator Subotica, čiji suosnivač je grad Subotica, osnovan je 2006. godine sa ciljem da pruži podršku razvoju malih i srednjih preduzeća i preduzetništva. Trenutno u okviru poslovnog inkubatora radi devet start-up preduzeća u oblasti razvoja obnovljivih izvora energije, prerade otpadne plastike, digitalne štampe, web dizajna. Uloga inkubatora je da obezbedi svaku neophodnu podršku uspešnom prevazilaženju prepreka i poteškoća start-up preduzeća u njihovoj najranjivijoj inicijalnoj fazi osnivanja i početnog razvoja. Inkubator obezbeđuje poslovni prostor pod podsticajnim uslovima, edukaciju i usavršavanje u aktuelnim poslovnim oblastima, administrativne i tehničke usluge, savetodavne usluge na polju knjigovodstva, finansija, prava i poreske politike, podršku za učešće na sajamskim nastupima, mogućnost korišćenja audio vizuelne opreme, konferencijske sale, teretnog vozila, reklama i promocija na web portalu BIS-a. Poslovni inkubatori (business incubator) su nastali 1980-ih godina u Nemačkoj i Velikoj Britaniji, a tokom poslednje tri decenije njihov broj se uvećavao po progresivnoj stopi tako da danas predstavljaju veoma važan instrument razvoja preduzetništva naročito u oblasti razvoja IT sektora i digitalnih tehnologija koje u najvećoj meri upošljavaju mlade. Ova podrška podrazumeva programe obuke, menadžment mentorstvo, kancelarijski i proizvodni prostor po cenama nižim od tržišnih tokom određenog perioda, marketing alate kao i pravno i finansijsko savetovanje. Danas najveći procenat biznis inkubatora čine neprofitne organizacije čiji je osnovni cilj pružanje pomoći „mladim“ kompanijama. Njihov razvoj u Srbiji se znatno ubrzao zahvaljujući boljem umrežavanju, povećanom kvalitetu usluga, institucionalnoj i finansijskoj podršci lokalnih i drugih nivoa vlasti, a najviše su fokusirani na savremene i informacione tehnologije. Najviše aktivnih biznis inkubatora je u Vojvodini i Beogradu (12), a preostalih 12 je u centralnoj Srbiji i na jugu zemlje.\nGrad Subotica kao i brojne lokalne organizacije i institucije aktivno učestvuju i apliciraju za sredstva EU u okviru dva IPA prekogranična programa – Interreg IPA CBC Hrvatska – Srbija i Mađarska – Srbija. Subotica je naročito bila uspešna u finansiranju projekata iz IPA programa prekogranične pomoći Mađarska – Srbija (programski period 2017-2013) po osnovu čega je finansirana izgradnja graničnog prelaza Bački vinogradi – Asothalom, izvođenje pratećih radova na povezivanju prekograničnih biciklističkih ruta, kao i završetak rekonstrukcije Sinagoge, i dr. U nešto manjem obimu, ali takođe uspešno povlače se i sredstva prekograničnog programa Interreg IPA CBC Hrvatska – Srbija. Projekat EXPLORE bavi se unapređenjem turističkog potencijala pograničnog područja koje obiluje prirodnim, istorijskim i kulturnim resursima, koji su ekonomski nedovoljno iskorišćeni, zbog mnogih razloga koji potiču iz loše turističke infrastrukture, niskog nivoa marketinga kulturne baštine regiona, nedostatka razmene informacija u okviru turističke privrede i nediverzifikovane turističke ponude. Projekat ima za cilj da podstakne razvoj turizma u regiona uticajem na veštine i kapacitete zainteresovanih strana i operatera u sektoru, valorizujući turistički potencijal regiona, poboljšavajući organizaciju ponude u hrvatskom i srpskom prekograničnom regionu, stvaranjem zajedničke ponude turističkihproizvoda / usluga, kao kao i podsticanje ekonomskog razvoja i efektivno povećanje konkurentnosti regionalnog turističkog sektora pružanjem zajedničkih alata za upravljanje destinacijama lokalnim organizacijama. Ključni rezultati su zajednička platforma e-klastera, tri turistička prekogranična turistička proizvoda / rute, obrazovani akteri, povećani očekivani broj posetilaca. Glavne ciljne grupe su lokalne javne vlasti, interesne grupe uključujući nevladine organizacije, mala i srednja preduzeća i opcštu javnost.\nOsnivanjem Poslovnog inkubatora 2006, u opštini KANJIŽA osnovana je i Kancelarija Informacioni Centar za razvoj potiskog regiona koja je danas okosnica realizacije strateškog plana razvoja i to prevashodno kroz apliciranje na međunarodna donatorska sredstva za razvoj preduzetništva, regionalnog i ruralnog razvoja. Opština Kanjiža je vodeća opština (pored Subotice) u povlačenju sredstava iz Interreg IPA CBC Programa Mađarska – Srbija, Srbija – Rumunija, ali i drugih transnacionalnih programa EU.\nProgram Interreg IPA-CBC Mađarska – Srbija – projekat TISATOUR: Razvoj eko-turizma i zaštita životne sredine – Svi smo u istom čamcu. Projekat se realizuje u partnerstvu opštine Kanjiza u Srbiji i opštine Algio u Mađarskoj. Glavni ciljevi projekta su unapređivanje ekološkog obrazovanja mladih kroz promociju dela Tise koji pripadaju aglomeraciji opština Algio i Kanjiža u pograničnom području Mađarska-Srbija kao i pružanje podrške slabovidnim osobama da dožive turističke atrakcije regiona.Dva omladinska kampa koji promovišu rečni turizam i zaštitu životne sredine, organizacija tematskih konferencija o zaštiti životne sredine i unapređenju kvaliteta turističke ponude na priobalju Tise uz učešće relevantnih organizacija i institucija i zajedničkog planiranja aktivnosti, izradi jedinstvene digitalne mape vodenih puteva sa označenim atraktivnim lokacijama i programa podrške održivom turizmu i unapređenju zaštite životne sredine.\nProjekat “Komplementarni turistički razvoj Kišteleka i Kanjiže, zasnovan na valorizovanju prirodnih resursa ‒ kao međupovezanim različitim elementima regionalnog turističkog sistema”, to jest pod akronimom OASIS sastoji se od četiri komponente koje su doprineli realiziciji osnovnog cilja – razvoju turizma na području opštine Kanjiža u Srbiji i opštine Kištelek u Mađarskoj. Zahvaljujući tome u opštini Kištelek izgrađen je centar za savetovanje o zdravlju i zdravom načinu života, te je izrađena i mobilna aplikacija sajta koja objedinjuje pojedinačne ponude regionalnog zdravstvenog turizma. Pored toga, u opštini Kanjiža revitalizovani su postojeći sportski kapaciteti i izgrađen je višenamenski sportski teren. Organizovan je i kamp za mlade u Kanjiži pod nazivom OASIS, koji je imao cilj da s jedne strane promoviše međuetničku toleranciju među mladim ljudima, a s druge strane da doprinese razvoju omladinskog turizma i podizanju svesti o zdravom načinu života.\nRegionalna razvojna agencija SREM je osnovana 2010. godine, od strane šest opština na teritoriji Srema (Inđija, Irig, Pećinci, Ruma, Stara Pazova, Šid), grada Sremske Mitrovice i Sremske privredne komore, a od 2012. godine, zvanično dobija akreditaciju za obavljanje poslova od značaja za ravnomerni regionalni razvoj na teritoriji Sremskog okruga. Pored konkurisanja za sredstva kod međunarodnih donatora za razvoj lokalne privrede, RRA Srem obavlja redovne aktivnosti iz svoje nadležnosti, između ostalog program obuke za početnike u biznisu i pružanje mentoring usluge i to u najvećoj meri za nezaposlena lica koja kroz obuku imaju priliku za sticanje višeg nivoa znanja, čime im se otvara mogućnost za pokretanje vlastitog malog biznisa i samozapošljavanja. Polaznici koji su uspešno završili obuku stiču sertifikat, sa kojim mogu imati prednost pri konkurisanju za start-up kredite kod Fonda za razvoj Republike Srbije ili apliciranju za subvencije od Nacionalne službe za zapošljavanje. Mentoring je besplatna usluga namenjena mikro, malim, srednjim preduzećima i preduzetnicima, kao i zadrugama, i podrazumeva rad sa stručnim licem mentorom najmanje 25, a najviše 50 sati tokom projekta. Proces mentoringa odvija se po metodologiji RAS, razvijenoj u dugogodišnjoj saradnji sa Japanskom agencijom za međunarodnu saradnju (JICA). Tri kategorije korisnika mogu konkurisati za besplatan mentoring: privredni subjekti koji su tek osnovani i nisu stariji od 3 godine od dana objavljivanja javnog poziva, privredni subjekti koji su registrovani pre maja 2017. godine i zadruge.\nParticipativno budžetiranje i građanski vodič kroz budžet je rezultat inicijative da se uspostavi kontinuirana saradnja i dijalog između lokalne samouprave i organizacija civilnog društva u oblasti upravljanja javnim finansijama. Realizacija predloženih godišnjih aktivnosti počev od 2017. godine se oslanja na postojeću praksu i već uspostavljene mehanizme participativnog budžetiranja, njihovog kontinuiranog unapređivanja uz podsticanje većeg uključivanja građana u planiranje, izvršenje i kontrolu lokalnog budžeta, kroz saradnju lokalnih organizacija civilnog društva i medija, i kroz učenje od primera dobrih praksi u ovoj oblasti. Ovaj projekat je deo šireg programa „Unapređenje revizije na lokalnom nivou za efikasnije upravljanje javnim finansijama” koji UNDP sprovodi u saradnji sa Centralnom jedinicom za harmonizaciju Ministarstva finansija Republike Srbije. Aktivnosti su sprovodile Balkanska istraživačka mreža (BIRN Srbija) i NALED, pri čemu je opština Ruma samostalno nastavila sa ovom praksom uvođenja učešća građana u proces donošenja odluke o lokalnim budžetima. Ovaj projekat za cilj ima da ojača ulogu koju mediji, civilni sektor, predstavnici lokalnih biznisa i građani imaju u demokratskim procesima na lokalu i da ojača kredibilitet odluka javne administracije.\nOpština RUMA je jedna od 14 opština i gradova širom Srbije uključena u ovaj program u cilju afirmacije i kontinuiranog razvijanja uspešne lokalne prakse „Građanski vodič kroz budžet Rume 2016“ kao i prezentacije stečenih iskustava, odnosno, razmene dobre prakse sa drugim opštinama tokom realizacije projektnih aktivnosti. Aktivnosti u lokalnoj zajednici su usmerene na donosioce odluka, korisnike i građane kao poreske obveznike, korisnike javnih sredstava u lokalnim zajednicama, zaposlene u lokalnim upravama (službama finansija, lokalnog ekonomskog razvoja, interne revizije), mesne zajednice, lokalne organizacije civilnog društva, medije, kao i na same građane. U okviru opštinske KLER osnovan je Tim za participatino budžetiranje koji od početka programa priprema, realizuje i prati efekte participativnog budžetiranja. Građanski budžet na jednostavan i razumljiv način prikazuje kako se puni opštinska kasa, a na šta se sve novac troši, koji su najvažniji projekti koji će se finansirati iz godišnjeg budžeta, kao i kako je realizovan projekat uključivanja građana u budžetski proces.\nSpecijalni rezervat prirode – Zasavica je osnovan od strane udruženja Pokret gorana Sremska Mitrovica. Rezervat više od dve decenije doprinosio očuvanju i unapređenju biodiverziteta ovog jedinstvenog staništa u blizini SREMSKE MITROVICE. Pored toga što je Zasavica danas zaštićeno prirodno stanište, izgrađeni objekti, lokalni proizvodi i usluge pretvaraju čitav prostor u atraktivnu turističku destinaciju u Vojvodini kojom upravljaju njeni osnivači. Stanište za retke biljne i životinjske vrste, sadržaji turističke ponude, programi edukacije za decu, poljoprivredna proizvodnja i prerada učinili su da Zasavica postane jedinstveni zaokruženi sistem lokalnog održivog razvoja koji upošljava raspoložive prirodne i ljudske resurse, ali i širu zajednicu. Povlačenjem sredstava kroz Interreg IPA prekograničnog programa Hrvatska – Srbija Pokret gorana je obezbedio je izgradnju potrebne infrastrukture, uključujući vidikovac i vizitorski centar za prihvat đaka i turista, koji su između ostalog namenjeni prezentaciji biljnog i životinjskog carstva Zasavice. U sastavu istog objekta je i posebno uređena sremska etno-soba, koja je takođe namenjena turistima, a ustupa se na korišćenje manjim, zatvorenim grupama. Ovim razvojnim projektima obezbeđeni su uslovi za usklađivanje, unapređenje I standardizaciju ponude, proizvoda i usluge iz oblasti ekoturizma i njegovih specijalizovanih niša kao što su posmatranje / fotografisanje divljih životinja. Zajednička ponuda u pograničnom području sa Hrvatskom je ovim projektima standardizovana i obezbeđuje isti nivo kvaliteta u pogledu svih aspekata: smeštaja, usluga, vodiča u prirodi, infrastrukture, vidljivosti, pri čemu usluge u sektoru turizma i srodnim delatnostima pružaju upravljači zaštićenih područja, u ovom slučaju udruženje Pokret gorana Sremska Mitrovica.\nNa sadržaje aktivnosti Zasavice naslanja se i Inkluzivni kreativno-edukativni Centar IN, koji je sa timom stručnjaka različitih profila, koristeći iskustva sticana u radu i sledeći javne potrebe, osmislio programe koji još nisu zaživeli u Srbiji, ali doprinose sadržajnijem i dostojanstvenijem životu dece i odraslih sa posebnim potrebama. Poštujući prirodno okruženje prioritetnih grupa korisnika iz lokalne zajednice, edukativne aktivnosti se realizuju u rezervatu prirode Zasavica gde se svi dobro snalaze, kako bi na najbolji način održali naučene, stekli i unapredili nove veštine. U prostoru lišenom fizičkih barijera sprovodi se terapija koja doprinosi popravljanju opšteg stanja zdravlja ovih korisnika. Posećenost Zasavice, kao turističke destinacije, pruža idealne uslove za socijalnu uključenost pripadnika marginalizovanih grupa i podizanje nivoa tolerancije na različitost. Inkluzivni edukativni centar vodi Udruženje ruralni centar SOVA, Sremska Mitrovica.\nOpština STARA PAZOVA, koja broji oko 60.000 stanovnika, u Srbiji je već decenijama prepoznata po privatnom preduzetništvu. Pre više od 40 godina otvorene su mnogobrojne zanatske radnje koje su Staru Pazovu učinile jednom od prvih i najuspešnijih u oblasti male privrede u bivšoj Jugoslaviji. Danas u opštini postoji registrovano preko 1.160 privrednih društava i preko 2.150 preduzetničkih radnji. Podrška preduzetništvu je finansijska, u skladu sa raspoloživim budžetskim sredstvima, ali verovatno još više kroz proaktivni pristup informisanju i edukaciji preduzetnika i potencijalnih preduzetnika u lokalnoj zajednici i kontinuitetu u radu socijalno-ekonomskog saveta.\nVodič za buduće preduzetnike sadrži ne samo sve neophodne informacije i korake koje je potrebno preduzeti prilikom otvaranja preduzeća, kontakt adrese i listu potrebnih dokumenata, već isto tako na razumljiv način podstiče i razvija preduzetnički duh.\n„Preduzetnički duh se pre svega ispoljava kroz marljivost, posvećenost poslu i motivisanost uspehom. Najveća moguća afirmacija preduzetničkog duha ispoljava se najviše u tržišnim privredama gde je najveći stepen slobode izbora aktivnosti, slobode inicijative, slobode razvoja sposobnosti i sticanja znanja. Aktuelni privredni trenutak je uticao da mnogi koji verovatno nikada ne bi preuzeli prve i nesigurne korake u pravcu privatnog biznisa, sve više shvataju i vide prednost u tome što će se baviti svojim sopstvenim biznisom, na sopstveni način i u vremenu kojim samostalno mogu raspolagati. Sam proces pokretanja sopstvenog biznisa zahteva svojevrsno buđenje i angažovanje svih unutrašnjih snaga i resursa koji neki ljudi jednostavno imaju ili mogu lakše da im priđu od drugih. Važno je postati preduzetnik iz ‘pravih’ razloga. Nije dovoljno odlučiti da se počne sa sopstvenim biznisom samo zato što ste ostali bez posla, postali tehnološki višak, imate novac, poslovnu ideju… Takođe, bilo čija poslovna iskustva, ma koliko ona ‘podsticajna’ bila,ne mogu potencijalne preduzetnike uvesti u svet uspešnog biznisa. Preduzetnička ideja predstavlja impuls, podsticaj i pokretač volje, namere preduzetnika da svoje sposobnosti usmeri ka odabranom cilju. To je prvi korak kojim preduzetnik započinje svoje putovanje kroz svet biznisa, pa je s toga izuzetno važno odabratipravuideju. Koja je ideja prava? Ona koja je dobra kombinacija preduzetničke vizije, mašte i preduzetničkih potencijala sa jedne strane, i realnog tržišnog stanja, sa druge strane. Preduzetnička ideja može biti delo samog preduzetnika ili je preduzetnik može obezbediti iz raznih drugih izvora. U procesu dolaženja do ideje preduzetnik treba da ima osmišljenu, planiranu akciju kako ne bi nepotrebno gubio vreme i pravio troškove. U traganju za idejama preporučuju se intenzivna aktivnost, kretanje, kontaktiranje, posmatranje, osluškivanje i permanentno informisanje”.\nSocijalno-ekonomski savet (SES), kao stalno radno telo jedinice lokalne samouprave, redovno prati i izveštava o aktivnostima u svojoj nadležnosti, između ostalog o unapređivanju sistema kolektivnog pregovaranja, o uticaju ekonomske politike i mera za njeno sprovođenje na socijalni razvoj i stabilnost, o politici zapošljavanja, konkurencije i produktivnosti, privatizacije i druga pitanja strukturnog prilagođavanja, zaštite radne i životne sredine, obrazovanja i profesionalne obuke. SES Stara Pazova organizuje predavanja i edukacije sa predstavnicima završnih razreda srednjih stručnih škola u Staroj Pazovi – Srednje ekonomsko-trgovinske škole i srednje Tehničke škole, na temu sive ekonomije i rada na crno i štetnih posledica ovih pojava kako na zaposlene, tako i nezaposlene, organizuje radionice i ankete u vezi sa ublažavanjem efekata pandemije na privredu. Lokalna uprava opštine Stara Pazova i u uslovima nastalim širenjem korona virusa i nadalje pomaže privrednicima dodelom bespovratnih sredstava za podsticaj razvoja preduzetništva mikro i malih pravnih lica i dodelom subvencija poslodavcima za zapošljavanje lica iz kategorije teže zapošljivih. Socijalno-ekonomski savet je usvojio preporuku kojom se preporučuje poslodavcima u agro-industrijskim kompleksima na području opštine i u drugim privrednim delatostima, koji su u toku pandemije radili punim kapacitetima i na taj način ostvarili ili će ostvariti pozitivne finansijske rezultate, da ukoliko ima mogućnosti kroz socijalni dijalog sa reprezantitivnim sindikatima, uvećaju zarade zaposlenima po osnovu izloženosti dodatnim rizicima zbog rada u vanrednim okolnostima. Na inicijativu predstavnika Unije poslodavaca, Savet je zauzeo stav da se sagledaju potrebe i mogućnosti za obrazovnim profilom zanimanja radnika takozvani „regler“ za koje bi se po mogućnosti izvršila obuka preko Tehničke škole u Staroj Pazovi. Na osnovu rešenja o opravdanosti dodele državne pomoći male vrednosti (de minimis državna pomoć) i tokom pandemije Covid-19, opštinska komisija raspisala je javni konkurs za dodelu bespovratnih sredstava za podsticaj razvoja preduzetništva, mikro i malih pravnih lica. Ukupan iznos od 6.000.000 dinara bespovratnih sredstava odobravaju se privrednim subjektima u jednokratnom iznosu od 50.000 dinara, i to za nabavku nove ili polovne opreme i mašina, specijalizovanih alata, repro materijala i sirovina.\nGrad SOMBOR objavio je Javni poziv bankama zainteresovanim za kratkoročno kreditiranje privrednih subjekata („mikro“ i „mala“ pravna lica) i preduzetnika sa sedištem na teritoriji Sombora uz učešće lokalne samouprave u sufinansiranju redovne kamate na kratkoročne kredite. Za finansiranje kamate na dodeljene kredite Grad Sombor je izdvojio iznos od 1.000.000 dinara. Grad Sombor objavio je Javni poziv za delatnost starih i umetničkih zanata za sufinansiranje projektnih aktivnosti. Pravo učešća na javnom pozivu imaju udruženja i privredni subjekti koji obavljaju delatnost starih i umetničkih zanata koji su upisani u registar Agencije za privredne registre, ili neki drugi nadležni registar i imaju sedište, odnosno registrovan ogranak, na teritoriji Grada Sombora. Za sufinansiranje projektnih aktivnosti starih i umetničkih zanata Grad je izdvojio sredstva u iznosu od 1.000.000 dinara.\nSocijalno preduzetnišvo – žene u ruralnim oblastima je projekat koji se realizuje u okviru Interreg IPA Programa Srbija – Mađarska, a koji ima za cilj socijalno i ekonomsko osnaživanje žena iz ruralnih područja koje ih pretvara u veliku snagu za promene u njihovoj zajednici. Ovaj projekat otvara nove mogućnosti i unapređuje kapacitet za razvoj socijalnog preduzetništva kroz nove inovativne modele za prenos znanja i veština za žene iz ruralnog područja u mađarsko-srpskom pograničnom području i na taj način poboljšati socijalne i poslovne mogućnosti nezaposlenih žena iz ta područja. Prema podacima Poljoprivredne stručne službe Sombor, 96% teritorije Zapadne Bačke pogodno je za uzgoj lavande. Projektom je uspostavljeno socijalno preduzeće za uzgoj i proizvodnju lavande – srpski klaster za uzgoj lavande (SLGC). Žene iz ruralnih područja mogu da se udružuju kroz klaster i zajednički promovišu nove proizvode na standardnom i online tržištu. Projekat doprinosi održivom razvoju uz intenziviranje ekonomske saradnju i prenosa znanja, kroz održivo korišćenje postojećih prirodnih resursa, kao što su plodno zemljište i povoljni klimatski uslovi.\nUspostavljanje održivih prekograničnih klastera je projekat koji finansira Evropski fond za regionalni razvoj (ERDF) i Instrument za pretpristupnu pomoć (IPA II). Partneri su Grad Sombor, NALED, Fakultet agrobiotehničkih znanosti Osijek, Poslovni inkubator BIOS, Lokalna razvojna agencija grada Belišće. Projekat ima za cilj uspostavljanje i jačanje prekogranične saradnje između industrije i javne uprave-univerziteta-civilnog društva („četvorostruki heliks“) kroz formiranje dva zajednička prekogranična klastera koji sarađuju na rešavanju zajedničkih izazova u jačanju potencijala za rast, zapošljavanje i inovacije lokalnih malih i srednjih preduzeća. Dva klastera, jedan u sektoru poljoprivrede i novih tehnologija u poljoprivredi u Somboru, a drugi u sektoru papirne industrije i mašinstva u Belišću, formirana su sa ciljem boljeg prenošenja znanja, veština i podsticanja saradnje među MSP, institucijama i organizacijama iz regiona na otklanjanju prepreka u proizvodnji, istraživanju i razvoju, marketingu i unapređuju ukupne konkurentske sposobnosti.\nAgrobiznis centar (Agrobiznis centar za ruralni razvoj i razvoj poljoprivredne proizvodnje, ABC) je novouspostavljena kancelarija lokalne samouprave koncipirana kao mesto susreta svih kojima je održivi razvoj poljoprivrede, unapređenje proizvodnje i poboljšanje uslova života poljoprivrednika jedan od najvažnijih prioriteta, bez obzira da li su u pitanju pojedinci ili organizacije, privatni ili javni sektor. ABC je nastao na inicijativu kompanije Smart Eight Bitz uz saradnju i veliku podršku grada Sombora i finansijsku podršku Kabineta ministra bez portfelja zaduženog za demografiju i populacionu politiku. Agrobiznis centar predstavlja jedinstvenu akciju na teritoriji Republike Srbije sa misijom da pomogne stvaranju sinergije svih relevatnih činilaca na teritoriji Grada Sombora sa ciljem poboljšanja uslova za ruralni razvoj. Agrobiznis centar okuplja predstavnike lokalne samouprave, privatnih preduzetnika i civilnog sektora, investitora, stručnu javnost ali pre svega poljoprivrednike u cilju stvaranja povoljnog okruženja koje će ih ohrabriti na udruživanje resursa.\nUdruženje Somborski edukativni centar realizuje program „Puzla koja nedostaje – lokalna akcija za zapošljavanje“ koji se odvija u oviru programa „Znajem do posla“ u saradnji sa Timom za socijalno uključivanje i smanjenje siromaštva Vlade Republike Srbije, a uz finansijsku podršku Švajcarske agencije za razvoj i saradnju. Program podrazumeva niz aktivnosti kao što su saradnja sa poslodavcima i sprovođenje „ska analize“ za slobodna radna mesta u cilju kreiranja programa obuka za mlade koji će se na tim radnim mestima zaposliti, akreditaciju tih programa u Ministarstvu obrazovanja, zatim obuku mladih prema tim programima uz obezbeđeno mentorstvo i podršku i na kraju zapošljavanje mladih koji prođu obuke na tim radnim mestima, a od strane poslodavaca koji su za isto iskazali potrebu. Partnerska organizacija na projektu je Škola za osnovno obrazovanje odraslih u Somboru koja je zadužena za realizaciju obuka, kao i Udruženje Roma „Beli Golub“ čija je uloga da podstaknu marginalizovane grupe mladih da se uključe u program. Program traje godinu dana (jul 2020 – maj2021), a podrazumeva i izradu alata za zagovaranje i zagovaračkih aktivnosti prema relevantnim donosiocima odluka u cilju obezbeđivanja finansijske održivosti ovog programa u budućnosti.\nRegionalna razvojna agencija za istočnu Srbiju RARIS je formirana 2007. godine na inicijativu opština osnivača Majdanpek, Kladovo, Knjaževac, Negotin, Sokobanja, Bor i Zaječar u cilju podrške lokalnim i regionalnim razvojnim inicijativama u ovom delu Srbije. Pored pružanja tehničke podrške opštinama u pripremi i sprovođenju prioritetnih lokalnih projekata, funkcionisanju i razvijanju organizacijskih kapaciteta kancelarija za lokalni ekonomski razvoj, kao i pružanja standardizovanih savetodavnih usluga obuke i nefinansijske pomoći MSP sektoru, RARIS je vodeći institucionalni partner za programiranje prekogranične saradnje Rumunija – Srbija i Bugarska – Srbija. Stručni tim Agencije je tokom proteklih godina uspostavio bazu investicionih lokacija u regionu, u kontinuitetu pruža informacije o finansijskoj i nefinansijskoj podršci poslovanju MSP, samostalno i u partnerstvu na projektima priredio veliki broj publikacija/vodiča za preduzetnike o mogućnostima izvoza, ali i ulozi regionalnih razvojnih agencija u pripremi sprovođenju kohezione politike EU u Srbiji. Poseban akcenat u proteklom periodu je na uspostavljanju regionalne turističke ponude, jačanju konkurentnosti, marketingu teritorije, online prezentaciji prirodnog i kulturnog nasleđa, etno i ruralnom turističkom potencijalu i uvođenju digitalnih tehnologija u poslovanje MSP. RARIS je tako pokrenuo prvu Viber zajednicu preduzetnika u Srbiji sa više od 500 članova koja sadrži ažurirane informacije o konkursima, finansijskim i nefinansijkim programima podrške, savetodavne usluge. Takođe, inicirao je program regionalnog brendiranja teritorije pod nazivom „Balcanica Superior“ koji je registrovan u januaru 2018. kod Zavoda za intelektualnu svojinu . Ovaj brend garantuje kupcima da se radi o određenom stepenu kvaliteta brendiranog proizvoda ili usluge, kao i da su oni poreklom iz istočne Srbije. Regionalnim brendom „Balcanica Superior“ biće označavane usluge obezbeđenja smeštaja i pripremanja hrane u turizmu i proizvodi koji imaju jasan regionalni karakter i koji ispune definisane kriterijume. Regionalni brend Istočne Srbije ima za cilj da potrošačima i turistima da do znanja da kupovinom lokalnih proizvoda i korišćenjem lokalnih usluga doprinose razvoju privrede i turizma istočne Srbije.\nZnanjem do Posla (Education 2 Employment, podrška Swiss Cooperation Development) je program koji uključuje lokalne partnere u pet pilot opština i gradova u Srbiji, koji ima za cilj razvijanje usluga koje mladima mogu pomoći da brže dođu do posla. Projekat pruža usluge karijernog savetovanja i vođenja kako bi poboljšali šanse za zapošljivost na tržištu rada i to kroz unapređenje politika i inovativnih pristupa u oblasti zapošljavanja mladih i relevantnog zakonskog okvira i kroz razvoj veština i znanja koje poslodavci traže. Lokalni partneri, uključujući lokalne organizacije civilnog društva, po okončanju projekta bi bili osposobljeni da samostalno deluju i pružaju informacije o stanju na tržištu rada mladima u njihovoj zajednici, kao i da nude i kreiraju programe obuke na radnom mestu, daju praktične savete za razvoj karijere i stručno usavršavanje i pomažu kompanijama i nezaposlenima da se brže pronađu.\nU KNJAŽEVCU, u kojem je lokalni partner Timočki klub,kao i u drugim opštinama (Kragujevac, Kruševac, Pirot i Novi Pazar) – priprema i testira različite modele podrške socijalno osetljivim/ranjivim grupama i to posebno omladini sa sela, ženama žrtvama porodičnog nasilja, mladima sa smetnjama u razvoju, mladima iz sistema kazneno-popravnih domova, Romima, te mladima koji su u Srbiju došli u procesu readmisije. Program “Znanjem do posla” stavlja poseban akcenat na rad sa socijalno osetljivim/ranjivim grupama sa ciljem uspostavljanja sistema podrške kod zapošljavanja koji nudi jednake šanse svima. Ovaj projekat je deo programa „Podrška sprovođenju Programa reformi politike zapošljavanja i socijalne politike u Republici Srbiji sa fokusom na politiku zapošljavanja i povećanja zapošljivosti mladih” kao deo aktivnosti koje finansijski podržava Vlada Švajcarske, a sprovodi Tim za socijalno uključivanje i smanjenje siromaštva (SIPRU) u partnerstvu sa ključnim resornim ministarstvima zaduženim za sprovođenje politika zapošljavanja i zapošljivosti mladih u Republici Srbiji – Ministarstvom za rad, zapošljavanje, boračka i socijalna pitanja, Ministarstvom prosvete, nauke i tehnološkog razvoja i Ministarstvom omladine i sporta.\nUkupan iznos sredstava namenjen za finansiranje programa i projekata udruženja putem javnog konkursa iz budžeta opštine Knjaževac za 2020. godinu iznosi 16.000.000,00 dinara. Sredstva namenjena udruženjima dodeljuju se za realizaciju programa i projekata koji se odnose na oblasti javnog konkursa utvrđene Godišnjim planom javnih konkursa opštine Knjaževac za 2020. godinu i prioritete utvrđene Odlukom o prioritetima za koje se raspisuje javni konkurs za finansiranje programa i projekata udruženja iz budžeta opštine Knjaževac za 2020. godinu:\nOblast / Prioritet 1. Lokalni ekonomski razvoj / Unapređenje uslova za lokalni ekonomski razvoj, razvoj MSP kroz edukacije, promocije, podsticanje udruživanja i ostale programe i aktivnosti;\nOblast / Prioritet 2. Turizam / Unapređenje postojećih i stvaranje uslova za razvoj novih vidova turističke ponude;\nOblast / Prioritet 3. Socijalna zaštita / Socijalna i radna inkluzija ranjivih grupa;\nOblast / Prioritet 4. Lokalno kulturno – istorijsko nasleđe / Unapređenje očuvanja, zaštite i promocije kulturno – istorijskog nasleđa;\nUdruženje privrednika opštine Knjaževac UPOK osnovano je 2012. godine a trenutno broji šezdesetak članova. Cilj rada udruženja je unapređenje poslovanja i održivog razvoja privrede u opštini Knjaževac. Udruženje deluje kao svojevrsna spona između lokalnih privrednika i preduzetnika i lokalne vlasti. Uz podršku opštine Knjaževac UPOK već niz godina realizuje projekat ‘’Razvoj malih i srednjih preduzeća i unapređenje poslovanja u opštini Knjaževac’’. Neke od redovnih aktivnosti UPOKA su organizacija privrednih poseta drugim lokalnim zajedicama i različitih programa edukacije i stručnog usavršavanja namenjenih lokalnim privrednicima, kao i promocija rada lokalnih preduzetnika i malih i srednjih preduzeća. Pored podrške lokalnim privrednicima, UPOK realizuje i brojne programe podrške lokalnim poljoprivrednim i proizvođačima meda, vina i rakija. Njima udruženje pre svega pomaže u izlasku na tržište kroz organizaciju sajamskih manifestacija kao što su manifestacije ‘’Ukusi našeg kraja’’, “Knjaževac otvorenog srca“ ili ‘’Međunarodni sabor na Kadibogazu’’. Ova poslednja manifestacija ima prekogranični karakter i u okviru nje organizuje se zajednička izložba proizvoda malih i velikih proizvođača kao i susreti privrednika i lokalnih administracija opštine Knjaževac i opštine Belogračik iz Bugarske. U nameri da promoviše preduzetnički duh, tokom 2019. godine, UPOK je ustanovio godišnju nagradu“Privrednik godine“ za najuspešnijeg privrednika koji je unapređujući sopstveno poslovanje doprineo i lokalnom ekonomskom razvoju, bilo kroz nove investicije ili kroz otvaranje novih radnih mesta.\n„Fem-Ino“ projekat, koji se realizuje u ZAJEČARU, deo je programa Ministarstva za inovacije i tehnološki razvoj koji je namenjen edukaciji i finansijskoj podršci ženama preduzetnicama ili onima koje to žele da postanu. U okviru projekta „Fem-Ino“ realizovani su obuka, finansijska podrška po osnovu raspisanog konkursa i mentoringa u realizovanju inovativnih preduzetničkih ideja. Programom je za sada obuhvaćeno prvih 58 žena od kojih je njih 26 dobilo bespovratna sredstva u maksimalnom iznosu od 160.000 dinara za nabavku opreme uz obavezu da posluju naredne najmanje 3 godine. Opštinska KLER je pripremila sve faze ovog programa koji je realizovan na području grada Zaječara i 41-og sela, a u cilju razmene preduzetničkih iskustava organizovani su časovi u srednjim i stručnim školama koje su održale žene preduzetnice učesnice programa.\nPodrška za budućnost – inicijativa za inkluziju je višegodišnji projekat otpočet 2018. godine, u opštinama SOKOBANJA i Knjaževac uz finansijsku podršku Nemačkog programa za razvoj i saradnju. Cilj projekta je smanjenje društvene i ekonomske nejednakosti u opštinama putem podrške zapošljavanju i samozapošljavanju teže zapošljivih grupa (mladi od 18-24 godine sa sela koji su nezaposleni i ne nalaze se u sistemu obrazovanja, žene iz ruralnih područja i Romi). Program obuke obuhvata oblasti kao što su primarna i sekundarna poljoprivredna proizvodnja, socijalno preduzetništvo, zadrugarstvo i seoski turizam (ukupno 145 osoba sa teritorije obe opštine). U cilju veće održivosti i povećanja konkurentnosti, projekat je značajan akcenat stavio na proces udruživanja. Tokom realizovanih obuka istaknut je značaj socijalnog preduzetništva i zadrugarstva, što je na kraju rezultovalo time da je 8 žena podršku dobilo kroz dva projekta zadrugarstva, a 9 žena kroz tri projekta udruženja građana. Kroz program obuke za službenike lokalne samouprave i centara za socijalni rad projekat je bitno doprineo povećanju senzibilnosti i jačanju svesti u opštini Sokobanja u odnosu na potrebe i problemime teže zapošljivih grupa u lokalnoj zajednici.\nUnapređenje kompetencija korisnika realizovano je kroz tri komponente:\n✓ Edukacija i trening za nekoliko oblasti: Start – ap u turizmu, Start-ap u poljoprivredi i Osnove socijalnog preduzetništva i zadrugarstva\n✓ Usluge centra za karijerno vođenje\n✓ Mentoring usluge\nEdukacija korisnika projekta održana je kroz kroz set radionica i treninga sa kurikulumima prilagođenim realnim potrebama korisnika. Polaznici su, u zavisnosti od interesovanja i biznis ideje, završili edukaciju iz oblasti poljoprivrede ili iz oblasti turizma, a svi korisnici su prošli obuku za socijalno preduzetništvo i zadrugarstvo.\nPodrška za pokretanje biznisa organizovana je kroz dve komponente:\n✓ Bespovratna dodela opreme\n✓ Pomoć u prodaji i distribuciji proizvoda.\nBespovratna dodela opreme korisnicima projekta sprovedena je na osnovu javnog poziva. Cilj je bio podrška početku poslovanja i razvoj ciljnih grupa na osnovu odobrenog poslovnog plana. Ukupno je odobreno 40 projekata, i to 35 individualnih i 5 projekata kroz udruživanje u zadruge i udruženja građana. Poseban naglasak, tokom celokupne implementacije projekta, dat je tzv. socijalnim preduzećima, značaju i potrebi udruživanja, kako bi učesnici bili konkurentniji na tržištu. Podržani projekti u Sokobanji su projekat “Sunčevi zraci” – nabavka solarnih sušara za lekovito bilje i voće; projekat “Reka mleka” – nabavka opreme za preradu mleka i proizvodnju sokobanjskog sira, projekat „SMS medovizija“ – nabavka rojeva pčela, košnica, pčelarske opreme i pakerice za pakovanje meda i distribuciju sokobanjskim ugostiteljskim objektima; projekat „Vrmdža – domaća radinost“ – nabavka opreme za preradu voća i proizvodnju džemova, sokova.\n„Socijalna inkluzija – Podrška za budućnost“ je zajednički projekat opštine Sokobanja i Knjaževac. Projekat ima za cilj unapređenje mogućnosti za zapošljavanja teže zapošljivih kategorija koje su u ovim opštinama identifikovane kao prioritetne – mladi i žene u ruralnim sredinama i Romi. Osnovne komponente projekta su: a) poboljšanje znanja i kompetencija za lakše uključivanje u tržište rada, b) podrška samozapošljavanju korisnika projekta kroz dodelu bespovratnih novčanih sredstava za otpočinjanje sopstvenog posla i/ili za osnivanje zadruge ili socijalnog preduzeća, c) jačanje kapaciteta odgovarajućih službi jedinica lokalne samouprave koje pružaju ili će pružati usluge podrške za zapošljavanje teže zapošljivih grupa lokalnog stanovništva. Projektni partneri su Regionalna agencija za razvoj istočne Srbije, Centar za društveno odgovorno preduzetništvo, Rural Hub, Nacionalna služba za zapošljavanje – filijala Zaječar. Finansijer projekta je Nemačka agencija za tehničku saradnju GIZ, uz kofinansiranje koje obezbeđuju opštine Sokobanja i Knjaževac.\nOpština SVRLJIG spada u red najnerazvijenih opština u Srbiji (14.000 stanovnika, stepen razvijenosti IV grupa, stopa nezaposlenosti 45%, prosečna neto zarada 29.705 RSD, 2018), a prema usvojenoj strategiji razvojni potencijal prvenstveno leži u osnaživanju poljoprivrede, prerađivačkog sektora, lovačkog i ribolovačkog turizma. Opština je uključena u višegodišnje programe donatorske podrške namenjene razvoju juga i jugoistoka Srbije kao što su Evropski progres (EU, Švajcarska agencija za razvoj i saradnju, UNOPS), Norveška za vas i EXCHANGE Program (EU u saradnji sa SKGO). Lokalna samouprava je koristila ova sredstva prevashodno za pripremu i realizaciju lokalnih strategija/akcionih planova za zapošljavanje i socijalno uključivanje; lokalnu privredu i infrastrukturu, promovisanje aktivnog uključivanja i poboljšane integracije i unapređivanje funkcionisanja socijalnih i službi za zapošljavanje. Tako, na primer, uspešno je sproveden projekat EU i vlade Švajcarske (2019) za unapređenje proizvodnje i povećanje konkurentnosti mikro i malih preduzeća. Preduzeća i preduzetnici kojima je pomoć odobrena otvorila su 43 nova radna mesta. Pored toga, unapređen je sistem za izdavanje građevinskih dozvola koji doprinesi stvaranju povoljnijeg poslovnog okruženja kroz poboljšanje efikasnosti i transparentnosti e-uprave i, samim tim, nove investicije.\nTurizam poslednjih godina dobija sve više na značaju, i pojedina gazdinstava su otpočela sa uređenjem svojih domaćinstava i obezbeđenju uslova za smeštaj turista. Veća potreba za ovakvim smeštajem se javlja u vreme organizovanja tradicionalnih manifestacija u Svrljigu poput bemužijade, vidovdanskog turnira, susreta sela, sabora gajdaša, božićnog festivala i sl. Belmužijada spada u jednu od najznačajnijih lokalnih privredno-turističkih manifestacija u istočnoj Srbiji, koju poseti preko 50.000 ljudi, a turistima se predstavlja i privredna ponuda ovog kraja, posebno domaće radinosti i zanatstva, u kojoj aktivno učestvuje udruženje žena Etno-forum, koje se pored promocije lokalnog kulturnog nasleđa bavi edukacijom za liderstvo i upravljanjem projektnim ciklusima.\nPored redovnih izdvajanja za poljoprivredne proizvođače u stočarstvu, voćarstvu i pčelarstvu, lokalna samouprava redovno raspisuje javni konkurs za finansiranje projekata iz budžeta opštine nevladinih organizacija (ukupna vrednost podrške 2.000.000 dinara u 2020. godini), i to za prioritetne oblasti – upravljanje razvojem turizma, pružanje socijalnih usluga i unapređenje sistema očuvanja i promocije kulturnog nasleđa.\nOpština ALEKSINAC spada u red najnerazvijenih opština u Srbiji (oko 50.000 stanovnika, stepen razvijenosti IV grupa, stopa nezaposlenosti 46,4%, prosečna zarada 39.108 RSD u 2019). Ovome je potrebno dodati i podatak da se godišnje oko 450-600 uglavnom mladih ljudi iseljava, kako u druge gradove tako i na rad u inostranstvo. Kao i u slučaju opštine Svrljig, Aleksinac je u grupi opština korisnika višegodišnjih programa donatorske podrške EU, uz pomoć kojih je unapređeno funkcionisanje lokalne samouprave, pružanje usluga građanima, sistem upravljanja javnom imovinom, a sve u cilju stvaranja povoljnijeg poslovnog okruženja kroz poboljšanje efikasnosti i transparentnosti e-uprave i, samim tim, nove investicije. U okviru programa EU Evropski progres, opština je povukla sredstva za unapređivanje efektivnog funkcionisanja lokalne samouprave, razvoj konkurentnosti privrede i infrastrukture, kao i socijalno uključivanje. Od savetodavnih radnih tela, pored socijalno-ekonomskog saveta, aktivno radi kancelarija za mlade koja inicira programe edukacije i informisanja posebno u domenu zapošljavanja i samozapošljavanja. Tako, na primer, tokom 2017. godine, program obuke za mlade pokrenula je kompanija Coca-Cola HBC Srbija u saradnji sa Ministarstvom za rad, zapošljavanje, boračka i socijalna pitanja, Nacionalnom službom za zapošljavanje i NALED-om za unapređivanje komunikacijskih veština, poslovne administracije, finasijama, upravljanju projektima, pripremi poslovnih planova, kao i tome kako da lakše dođu do željenog posla.\nTokom 2018-19. realizovan je program “Moj put do uspeha” namenjen budućim mladim preduzetnicima u sklopu projekta „Inkubator za mlade” koji realizuje Karitas Aleksinac uz finansijsku podršku austrijskog Karitasa. Nastavak istog programa je projekat YourJob – Youth Overcoming Unemployment Regionally through Job Opportunities on the Balkans koji realizuje Caritas Srbije zajedno sa Caritasom Aleksinac, Biskupijskim Karitasom Srem i Biskupijskim Karitasom Zrenjanin. Projekat je finansiran od strane Austrijske razvojne agencije, Renovabisa i Karitasa Austrije. Opšti cilj regionalnog projekta YourJob jeste osnaživanje mladih na Balkanu pružanjem prilika za povećanje njihove konkurentnosti na tržištu rada. U okviru projekta YourJob otvoreni su Karitasovi inkubatori za mlade u Aleksincu, Zrenjaninu i Rumi gde se pružaju različite usluge savetovanja, obuka za aktivno traženje posla, seminara za jačanje veština mladih. Uz to, projekat omogućava i realizovanje programa podrške za stručno osposobljavanje, obrazovanje odraslih, realizovanje pripravničkih programa, osnivanje inkubatora poslovnih ideja i dodeljivanje grantova za pokretanje privatnog biznisa ili socijalnog preduzeća.\nPočela da propada nova fontana: Drži vodu dok majstori odu (FOTO-GALERIJA)


EKSKLUZIVNO: Intervju sa predsednikom opštine Lebane – Info Centar Juga\nPrvi intervju novog predsednika opštine Lebane Zorana Ilića\nSituacija u opštini Lebane je jako teška ali se nadamo da ćemo dobrom organizacijom i domaćinskim ponašanjem uspeti da neke goruće probleme u našoj opštini što pre rešimo, rekao je u intervjuu za Info centar juga Zoran Ilić, predsednik opštine Lebane.\nLebane – Novo lokalno rukovodstvo u opštini Lebane je u toku prošle nedelje gotovo svakodnevno održavalo sastanke sa direktorima javnih preduzeća i ustanova, koja se direktno ili indirektno finansiraju iz budžeta opštine Lebane. Na sastancima se razmatralo stanje u svakoj od ustanova, urađen je presek stanja i gotovo da ne postoji preduzeće ili ustanova u našoj opštini koja nema dugovanja, kaže novi predsednik opštine Lebane Zoran Ilić, u svom prvom intervjuu za sajt Info centar juga.\nZoran Ilić, predsednik opštine Lebane u svom kabinetu\nZatečena su i nasleđena velika dugovanja prema dobavljačima, prema EPS-u, poreskoj upravi, itd. Dugovanja su milionska, ističe Ilić. Samo obrazovne ustanove duguju blizu 40 milona dinara. Od toga Gimnazija duguje oko 5,5, milona dinara, Srednja tehnička škola “Vožd Karađorđe” duguje oko 4,5 miliona, OŠ “Radovan Kovačević Maksim” 10,3 milona dinara, OŠ “Vuk Karadžić” duguje oko 8,2 miliona dinara, OŠ “Radoje Domanović” iz Bošnjaca oko 10 miliona dinara. Neke od ovih obrazovnih ustanova su i u blokadi.\nŠto se tiče ostalih javnih preduzća u Lebanu, situacija nije ništa sjajnija. Dugovanja JKP “Vodovod” Lebane su skoro 30 miliona, Direkcije za planiranje i izgradnju blizu 11 miliona, Doma kulture oko 3 miliona. Kako ističe predsednik Ilić opština Lebane po obavezama za stručnu praksu duguje između 7,5 i 8 miliona dinara, Dom zdravlja po osnovu ugovora o radu i ugovora o delu duguje blizu 17,2 miliona dinara. Opština Lebane ima i kredit od 87 miliona dinara, a takođe ima i račune koji su u RINU.\nNa naše pitanje kako se trošio novac iz budžeta u proteklom periodu, obzirom da su nastala ovolika dugovanja, Ilić kaže da se novcem građana Lebana raspolagalo izuzetno neracionalno i ne domaćinski, i izneo podatak da je izvršenje budžeta za 2015. godinu bilo oko 484 miliona dinara, od toga je za sport otišlo 62 miliona, za NVO 19,6 miliona dinara, dok je za obrazovanje otišlo 42 miliona dinara, za Vodovod samo 17,7 milona a za poljoprivredu simboličnih 118.000 dinara. Ilić je još rekao i da je budžet opštine Lebane na kraju 2013., do kad je on bio predsednik opštine, bio u suficitu 42 miliona dinara, a da su ova dugovanja nastala tokom 2014., 2015. i 2016. godine.\nNa pitanje Info centra juga, kako će se rešavati ova dugovanja predsednik opštine Lebane Zoran Ilić kaže da je sada na čelu opštine tim koji će se truditi da se novac iz budžeta troši racionalno, da će se maksimalno smanjiti troškovi, a da će se neka dugovanja rešiti reprogramom. Uradićemo i racionalizaciju radnih mesta, kaže Ilić, to se pre svega odnosi na lica koja su pod ugovorom. Na naše pitanje koliko će ugovora biti produženo po isteku istih, predsednik odgovara da će biti produženi samo ugovori licima čije je angažovanje neophodno za funkcionosanje radnog procesa.\nIlić: “Dobrom organizacijom i domaćinskim ponašanjem trošiti sredstva iz budžeta.”\nŠto se tiče ostalih aktivnosti Ilić kaže da su danas počeli sa sanacijom udarnih rupa na kolovozu i taj posao će biti nastavljen i tokom narednih dana. Zatim planira se čišćenje divlje deponije pored nekadašnje tekstilne fabrike “Jablanica”. Ilić podvlači da će se sve odluke bitne za razvoj opštine Lebane donositi timski, i da će svi dati svoj maksimum da Lebane polako ali sigurno krene putem napretka. Učinićemo sve da opravdamo poverenje građana koji su, na proteklim izborima, u nama prepoznali ljude koji mogu da doprinesu bržem razvoju opštine Lebane, zaključuje novi predsednik opštine Lebane Zoran Ilić.\nSaopštenja iz policijske uprave Leskovac


Da li je moguć rat Turske i Iraka? - 08.12.2015, Sputnik Srbija\nDa li je moguć rat Turske i Iraka?\nVerovatnoća da bi prisustvo turskih vojnika u Iraku moglo da se pretvori u otvoreni sukob dveju zemalja veoma je mala. Pretnje Bagdada da će ovo pitanje podneti... 08.12.2015, Sputnik Srbija\npolitika, vesti, turska, irak\n17:03 08.12.2015 (Osveženo: 17:47 08.12.2015)\nVerovatnoća da bi prisustvo turskih vojnika u Iraku moglo da se pretvori u otvoreni sukob dveju zemalja veoma je mala. Pretnje Bagdada da će ovo pitanje podneti na razmatranje Savetu bezbednosti UN ako Ankara odbije da povuče svoje odrede, predstavlja samo komešanje koje treba da stvori utisak da je Irak jedinstvena država, smatraju stručnjaci.\nPrema podacima iračke vlade, 4. decembra turski tenkovski bataljon ušao je u iračku provinciju Ninava pod izgovorom da treba da priprema borce kurdskih narodnih odreda koji se bore protiv terorista. Ministarstva inostranih poslova i odbrane Iraka prisustvo turske vojske na teritoriji te zemlje su okarakterisala kao „neprijateljsku akciju“ koja nije bila usaglašena s vlastima.\nDanas ističe rok koji je irački premijer Hajder el Abadi dao Turskoj da povuče svoju vojsku, a ukoliko se to ne dogodi, Irak će se obratiti Savetu bezbednosti UN. Šef turske diplomatije Mevlut Čavušoglu je naglasio da Ankara u ovom trenutku ne namerava da povlači vojsku s teritorije Iraka, ali da će prestati da šalje nove vojnike.\nMogućnosti centralne vlade Iraka prema turskoj vojsci su veoma ograničene jer se one nalaze na teritoriji iračkog Kurdistana, smatra orijentalista Sergej Demidenko.\n„Premijer Iraka može da kaže šta god želi, ali je problem u tome što ove teritorije kontrolišu Kurdi i ona Iraku faktički ne pripada. Stanje je takvo od 2003. godine, odnosno od ulaska SAD u Irak“, navodi Demidenko.\nPrema njegovom mišljenju, ultimatum koji je Bagdad dao Ankari ima cilj da pre svega stvori sliku o jedinstvenoj državi koja faktički više ne postoji, a gromoglasne izjave iračke strane „nisu ništa više od komešanja“. Ekspert je uveren da moguće obraćanje Bagdada Savetu bezbednosti UN teško da može da ima bilo kakve perspektive.\nViši naučni saradnik u Ruskoj akademiji nauka Viktor Nadejin Rajevski takođe smatra da su ključna strana u sadašnjoj situaciji na severu Iraka upravo Kurdi. „Situacija je složena jer Turci tvrde da su pozvani, dok Iračani tvrde da ih nisu pozvali. Smatram da će ključni momenat biti kada iza Turaka stanu Kurdi“, naveo je ekspert.\nOn je podsetio da su Ankara i vlasti iračkog Kurdistana u poslednje vreme u prilično toplim odnosima. „Oni su Tursku i pre ovoga štitili, na primer, kada su saopštili da upravo njihova nafta ide u Tursku, iako je ruska avijacija pratila maršrute isporuka od terorista“, rekao je ovaj stručnjak.\n„Kurdi će, najverovatnije, saopštiti da je bila reč o pozivu autonomne republike Kurdistan“, smatra Nadejin Rajevski.\nPrema njegovim rečima, Bagdad nema posebno velike mogućnosti da odgovori vojno. „Jasna je stvar da iračka armija neće ići u sukob i da ne može to da učini. Od DAEŠ-a je ona već izgubila“, zaključio je Nadejin Rajevski.


Joksimović: Evropski put Srbije, najbolja opcija za mlade - European Western Balkans\nSALCBURG – Ministarka za evropske integracije Jadranka Joksimović izjavila je danas da moramo više mlade u Srbiji ubediti u potencijal i razvoj Srbije i njenog evropskog puta.\nJoksimović, koja je učestvovala na dvodnevnom forumu “Sledeća generacija članica EU” u Salcburgu, rekla je za Tanjug da se podrazumeva da mladi žele više posla, više mogućnosti, više putovanja, više učenja, te da bi to trebalo da bude fokus naših evropskih integracija.\n“Zaista moramo sa mladim ljudima više da radimo”, poručila je ministarka.\n“Uz Junkerovu najavu da strategija 2025 znači za Srbiju i Crnu Goru, čini mi se, opipljiviju evropsku izvesnost i budućnost, podvukla sam koliko je to za nas značajno, pre svega za naše građane”, rekla je Joksimović.\nEkonomska diplomatija i ekonomski razvoj su zapravo prevencija sukoba i konflikata u regionu i to je ono što treba da bude fokus evropskih integracija, izjavila je ministarka.\n“Političke teme su takve da ćemo još verovatno dugo debatovati, ali ekonomska diplomatija, ekonomski razvoj su zapravo prevencija sukoba i konflikata i to je ono što treba da bude fokus evropskih integracija”, rekla je za Tanjug Jokismović.\n“Naše ministarstvo je čak strukturirano tako da su nam dva sektora posvećena lokalnom i regionalnom razvoju i korišćenju fondova. Građanin je u centru procesa evropskih integracija i ukupan razvoj, razvoj naše ekonomije, naše države i naših građana i lokalni ekonomski razvoj, to je ono što nas rukovodi”, poručila je Joksimović.\nEUEvropske integracijeJadranka Joksimović


Štete od poplava u Srebrenici procijenjene na oko pola miliona eura\nU općini Srebrenica još je na snazi vanredno stanje, uvedeno nakon prošlosedmičnih poplava. U toku je izgradnja nove kuće za petočlanu porodicu Andrić u naselju Žuti most, čiju kuću je odnijela vodena bujica, potvrdio je član Štaba i referent Civilne zaštite ove općine Hasudin Mustafić.\nU ovom naselju potopljene su skoro sve kuće i oranice te uništeni usjevi. Da bi se izbjeglo plavljenje ovog naselja, čisti se i produbljuje korito rječice Križevice i podižu nasipi.\nPrilikom posljednjih padavina, pojavilo se više od 40 klizišta uz lokalne i nekategorisane puteve na području ove općine, a mehanizacija pet građevinskih firmi radi na čišćenju tih puteva i sanaciji klizišta.\nOvih dana općinska komisija za procjenu šteta obići će ugrožena područja i sačiniti zapisnike.\nPrema grubim procjenama, štete će biti oko milion KM, što je tri puta više u odnosu na štete koje su od početka ove godine pričinjene u općini Srebrenica usljed elementarnih nepogoda – velikog snijega, požara i prve poplave iz polovine maja.


Međunarodna terenska vježba o ublažavanju posljedica katastrofa BiH 2017 (NATO EADRCC) bit će održana od 25. do 29. septembra na prostoru Tuzlanskog kantona.\nObjavljeno 12.09.2017 10:09\nNosilac aktivnosti je Ministarstvo sigurnosti BiH u saradnji sa nadležnim domaćim institucijama i u partnerstvu sa NATO Evropskim centrom za koordinaciju djelovanja u katastrofama.\nMinistar sigurnosti BiH Dragan Mektić cijenio je da je vježba velika prilika za BiH kako bi pokazala i dokazala svoje kapacitete i u smislu planiranja i organizovanja, a posebno za sticanje novih iskustava i edukacije osoblja za sprečavanje eventualnih katastrofa.\nIzvršni direktor vježbe pri Ministarstvu Samir Huseinbašić vježbu smatra dobrom prilikom i za službe prvog odgovora - civilnu zaštitu, da provjere stanje kapacitiranosti BiH nakon poplava te kao prvi korak kako bi se pripravnost podigla na najviši novo.\nŠef NATO-ove akcije za civilno planiranje u vanrednim situacijama Lorenz Meyer-Minnemann prvim ciljem vježbe smatra poboljšavanje i usavršavanje pojedinačnih i timskih vještina domaćih i međunarodnih aktera, a kao drugim poboljšanje sposobnosti domaćih, regionalnih i međunarodnih aktera da sarađuju u suočavanju s posljedicama katastrofa za što su potrebne procedure, obuka i sposobnost da se sarađuje.\n- To nas vodi ka trećem cilju, to jeste onome zbog čega sve ovo radimo, da dokažemo našu sposobnost da spašavamo živote - poručio je Meyer-Minnemann.\nU ovoj, dosada najvećoj NATO vježbi ovog tipa, učestvovat će više od 1.000 ljudi iz 40 zemalja.


Osvojite nebo novim džet pekom kao Toni Stark - Muški magazin - trendovi, fitness, lifestyle, saveti, devojke... `\nIli biste se možda, pre opredelili za ovo mlazno Iron Man odelo, koje će učiinti da se osećate kao pravi superheroj. Ričard Brovning, britanski inžinjer entuzijasta, kreirao je ovaj leteći set pruživši javnu demostraciju svoje kreacije ispred nekoliko hiljada ljudi na događaju Farnborough International Airshow.\n"Ovo je energetski skup proces održavanja čoveka u levitirajućem stanju i slobodnom prostoru, sa veoma malom opremom. On konzumira dosta goriva i prilično je bučan", izjavio je Brovning, direktor kompanije Gravity Industries. "Umesto stvaranja neke aplikacije, vojne ili istraživačko/spasilačke, ovaj moj projekat zasniva se na inspirisanju ljudi i pružanju osećaja bliskog snu, odnosno, letenja nalik superheroju."\nBrovning je takođe, najavio i skupoceni ugovor sa razvojnim lancem Selfridges, radi prodaje Gravity Jet Suits opreme u njegovoj londonskoj prodavnici, u Oksford Stritu. Međutim, komecijalni proboj ovog sistema trajaće nešto duže jer je do sada kreirano svega devet mlaznih odela, dostupnih u prodaji sa cenom od 440.000 dolara. Tri anonimna kupca već su izrazila interesovanje za kupovinu ovih letećih odela.\nOdelo sa svim svojim komponentama teško je svega 27 kilograma i može leteti na visinama do 3.658 metara, pri maksimalnim brzinama od 51,5 km/h. Pet kerozinskih gasnih turbo motora fiksirano je na ruke i leđni deo egzoskeleta kreiranog od ugljeničnih vlakana, pružajući odelu vreme letanja do četiri minuta. Odelo je sastavljeno od 3D štampanih komada. Prilikom kupine uračunat je i trening, tačnije, obuka za letenje i manevrisanje ovom opremom. 39 godina star bivši rezervista Kraljevskih marinaca i trgovac komoditetima, kreirao je svoje superherojsko odelo u razmaku od svega godinu dana.\nPROČITAJTE SLEDEĆI TEKST: Novi 4K OLED TV kompanije Bang & Olufsen


Merkel, Macron i Putin o registraciji i proizvodnji ruske vakcine u EU\nEmmanuel Macron, Vladimir Putin i Angela Merkel\nRuski predsjednik Vladimir Putin, njemačka kancelarka Angela Merkel i francuski predsjednik Emmanuel Macron razgovarali su, putem video poziva, o izgledima za registraciju ruske vakcine Sputnik V u Evropskoj uniji i mogućnostima njihove isporuke i zajedničke proizvodnje u zemljama Unije, saopćio je Kremlj, prenosi AP.\nČelnici Rusije, Francuske i Njemačke razgovarali su o globalnoj zdravstvenoj krizi i mjerama za sprječavanje širenja korona virusa, također se navodi.\nEvropska agencija za lijekove (EMA) počela je reviziju Sputnika V početkom ovog mjeseca. Rusija aktivno prodaje vakcinu u inostranstvu, uprkos sporom tempu imunizacije kod kuće, što neki u EU ocjenjuju kao pokušaj postizanja geopolitičkih bodova, piše AP.\nUredi Merkelove i Macrona rekli su u saopćenju da su troje lidera razgovarali o mogućnostima za saradnju u sektoru vakcina s obzirom na EMA-inu ocjenu Sputnika V, koja se provodi prema istim standardima koji vrijede i za druge vakcine.\nPredsjednik Rusije Vladimir Putin također odgovorio na pitanja o zatvorenom ruskom opozicionom lideru Alekseju Navaljnom u "otvorenom i poslovnom" video pozivu.\nMerkelova i Macron naglasili su potrebu da Rusija poštuje Navaljnijeva prava u skladu s Evropskom konvencijom o ljudskim pravima i zaštiti njegovo zdravlje, navodi Macronov ured.\nKremlj je saopćio samo da je Putin ponudio "objektivno objašnjenje" kao odgovor na pitanja o Navaljnom koje su postavili Merkelova i Macron i naglasio spremnost Moskve da "obnovi normalnu neispolitiziranu interakciju s EU ako pokaže interes za to”.\nRuski zvaničnici odbili su zahtjeve Sjedinjenih Država i Evropske unije za oslobađanjem Navaljnog i zaustavljanjem represije nad njegovim pristalicama, podsjeća AP.\nNavaljnijevo zatvorsko iskušenje oživljava sjećanja na smrt Magnitskog\nDok su razgovarali o situaciji na istoku Ukrajine, trojica čelnika naglasili su da mirovni sporazum iz 2015. godine, koji su postigle Francuska i Njemačka, nema alternativu, rekao je Kremlj.\nMacronov ured naglasio je potrebu Rusije da odlučno djeluje kako bi osigurala prekid vatre na istoku koji se rutinski krši.\nKremlj dodaje kako je Putin naglasio potrebu da Ukrajina ispuni svoje obaveze pružanja posebnog statusa pobunjeničkim regijama kako je predviđeno sporazumom iz 2015. godine. Ukrajina se zalagala za izmjene sporazuma, ali Rusija je odlučno odbila taj zahtjev.\nBorbe između separatista koje podržavaju Rusija i vladinih snaga na istoku Ukrajine izbile su nakon ruske aneksije ukrajinskog poluostrva Krim 2014. godine i do sada su odnijele 14.000 života.


Nalazite se ovdje:Početna»Saopštenja za medije»Predlog za ocjenu ustavnosti odredbe Zakona o slobodnom pristupu informacijama\nSaopštenja za medije, Slobodan pristup informacijama 26/05/2017\nPet lidera parlamentarnih partija podnijelo je Predlog za ocjenu ustavnosti odredbe Zakona o slobodnom pristupu informacijama koja ograničava pravo pristupa javnim podacima u većoj mjeri nego što to predviđa Ustav Crne Gore, na poziv MANS-a. Predlog su podnijeli Aleksa Bečić, Ranko Krivokapić, Miodrag Lekić, Dritan Abazović i Srđan Milić.\nPet poslanika je time automatski pokrenulo postupak za ocjenu ustavnosti, čime je odlučivanje Ustavnog suda u ovom predmetu ubrzano. Brzo odlučivanje Ustavnog suda je od suštinske važnosti kako bi se spriječilo da crnogorske institucije, suprotno Ustavu, od javnosti sakrivaju razne informacije, uključujući one koje mogu ukazati na korupciju i druga kršenja zakona od strane raznih javnih funkcionera. Sa druge strane, u slučajevima kada inicijative Ustavnom sudu podnose građani i nevladine organizacije procedura traje duže i ima više koraka.\nNaime, u članu 51 Ustava garantuje se da svako ima pravo pristupa informacijama u posjedu državnih organa i organizacija koje vrše javna ovlašćenja i da se to pravo može ograničiti samo ako je to u interesu zaštite života, javnog zdravlja, morala i privatnosti, vođenja krivičnog postupka, bezbjednosti i odbrane Crne Gore, spoljne, monetarne i ekonomske politike. Suprotno tim odredbama Ustava, izmjenama Zakona o slobodnom pristupu informacijama, uvedena je mogućnost ograničenja pristupa podacima koje zavisi od slobodne volje vlasti da li će neki dokument označiti tajnom.\nIzmjene ovog zakona omogućavaju da Ustavno pravo pristupa informacijama proizvoljno može ograničiti bilo koji državni organ i to u bilo kojoj oblasti, a ne samo u onima koje su propisane Ustavom kao moguća ograničenja. Na taj način, izmijenjeni zakon nesporno šire ograničava pristup informacijama od Ustava, čime se krši najviši pravni akt ali i brojne međunarodne Konvencije koje uređuju ovu oblast a koje je Crna Gora u obavezi da sprovodi.\nOvakve izmjene, usvojene na predlog poslanika DPS-a, podrazumijevaju da pristup bilo kojoj informaciji koju organ vlasti odluči da označi kao tajnu više neće biti moguće ostvariti na osnovu Zakona o slobodnom pristupu informacijama. Istovremeno, onemogućava se sudska kontrola u svakom slučaju kada bi se organ vlasti proizvoljno i to bez ikakvog obrazloženja pozvao na tajnost podataka. Na taj način se ostavlja ogromna mogućnost ograničenja pristupa informacijama radi prikrivanja zloupotrebe, korupcije i drugih krivičnih djela. Ovo je posebno problematično ako imamo u vidu da organi vlasti već imaju tradiciju kršenja zakona u ovom dijelu, što potvrđuju na stotine sudskih presuda.\nZbog svega navedenog zahtijevamo od Ustavnog suda da hitno reaguje, razmotri podnijeti Predlog za ocjenu ustavnosti izmjena Zakona o slobodnom pristupu informacijama i da stavi van snage ovakvo zakonsko rješenje koje ide na ruku samo korumpiranim funkcionerima koji žele da sakriju svoj nezakonit rad.\nPredlog za ocjenu ustavnosti koji je danas podnijet Ustavnom sudu (PDF) >>>\nAleksa Bečić Dritan Abazović Miodrag Lekić Ranko Krivokapić SPI Srđan Milić Ustavni sud Zakon o slobodnom pristupu informacijama ZoSPI\nPredhodni članakImenovanjem predstavnika MANS-a u Radnu grupu, Vlada Crne Gore priznala grešku\nSlijedeći članak Veći PDV je samo uvod u novu rundu siromašenja građana


Profesorka srpskog jezika i književnosti Prištinske Gimnazije sa sedištem u Lapljem Selu Ana Kostić rekla je da je jedan od najvećih nedostataka nastave na daljinu „živa reč“ i neposredni kontakt između učenika i profesora.\n„Mogu da kažem da u početku uopšte nije bilo jednostavno i lako, ali kao što se živ čovek na sve navikne tako smo se svi mi navikli na on-lajn nastavu. Međutim živu nastavu ništa ne može da zameni. Kada vi gledate dete koje radi i kada imate neposredan kontakt s njim apsolutno je to nezamenljivo“, rekla je Ana Kostić.\nOna kaže da je nastavu u vreme pojedinih mera uvedenih za suzbijanje pandemije koronavirusa pratilo i niz drugih problema.\n„Na primer predmet srpski jezik i književnost je upućen na biblioteku, međutim u vreme pandemije i biblioteke su bile zatvorene, deca nisu mogla da nabave knjige, nismo mogli da pročitamo mnoga značajna dela“, rekla je Ana Kostić, istakavši da će ovaj način održavanja nastave najverovatnije imati određene posledice kad su u pitanju pojedini učenici.\nČlanovi humantarne organizacije „Kosovsko Pomoravlje“ su od trenutka kada se koronavirus pojavio i na Kosovu podelili preko dve tone pomoći koju su činile životne namirnice, lekovi i higijenski paketi, rekao je predsednik ove organizacije Nikola Vasić.\n„Mi smo bili tu da pružimo pomoć svakom čoveku kome je potrebna. Najčešće starijim ljudima koji nisu bili u mogućnosti da izađu van dvorišta, kuća, tako da smo im izlazili u susret, odlazili da im kupimo hranu… Donirali smo naravno i dezinfekciona sredstva, maske i ono što je takođe bitno to su prave i važne informacije koje su ljudi trebali da znaju - kako da se pridržavaju mera, posebno u vreme kad je bila na snazi zabrana kretanja, kad ljudi nisu najbolje razumeli kretanje na osnovu lične karte”, rekao je Vasić.\nOsim pomoći u vidu osnovnih namirnica, organizacija „Kosovsko Pomoravlje“ pomagala je i obrazovne i zdravstvene institucije.\n„Uvek se radujemo kad pomognemo bolnici i porodilištu. Za vreme pandemije kada su se stekli uslovi donirali smo tri aparata - pacijent monitor, EKG i pulsni oksimetar za bebe i jako je važno što smo pomogli bolnici, jer znamo da je to jedna od najvažnijih institucija, koju koriste sve zajednice koje žive u Kosovskom Pomoravlju”, kazao je Vasić.\nOn kaže da je ljudima tokom pandemije, osim hrane i lekova, bila potrebna i podrška i saznanje da o njima neko brine.\n„Da mogu nekome da se obrate, za pomoć i da će taj neko doći i uraditi ono što im je potrebno“.\nI pored brojnih poteškoća sa kojima se učenici i profesori suočavaju u radu kad je on-lajn nastava u pitanju, Ana Kostić kaže da takav vid nastave ipak ima i određene prednosti.\n„Prednosti su to što možete tokom 24 sata da budete u kontaktu sa svojim učenicima. Naravno da nećete u ponoć da čitate, ali dete može i tada da vam pošalje rad, zadatak, bilo kada u toku dana, ne morate da budete vezani striktno za 45 minuta školske nastave. Takođe, možete da podelite i različite sadržaje ukoliko imate retke tekstove, retke knjige, da se to slika i podeli deci, da i oni to mogu da koriste“, kazala je Kostićeva.\nVasić ističe da je jedan od glavnih uspeha humanitarne organizacije „Kosovsko Pomoravlje“, koja je osnovana pre godinu dana, pokretanje prve srpske internet prodavnice na Kosovu.\n„Na projektu smo sa organizacijom Digitalna Srbija iz Beograda radili više od godinu dana. Cilj je da pomognemo ljudima da plasiraju svoje proizvode, jer smo u razgovoru sa malim proizvođačima na Kosovu uočili da je problem plasman robe, pa smo došli na ideju da preko interneta ponudimo te proizvode širom sveta“, kazao je Vasić.


Ekspert UN za zabranu torture: SAD mi ne dozvoljavaju da obidjem sve zatvore\nBeta 9. marta 2016. 19:25\nEkspert UN za zabranu torture i nečovečnog i ponižavajućeg postupanja ukazao je danas da je višegodišnji trud i ubedjivanje vlade SAD da mu dozvole da poseti zatvore u toj zemlji dao „nezadovoljavajuće rezultate“.\nSpecijalni izvestilac UN Huan Mendes naveo je da američki zvaničnici nastavljaju da postavljanju preterano stroge uslove za njegove posete zatvorima, kao i o tome koje zatvorenike može da poseti, navodi agencija AP.\n„Ako pristanem na takav tretman, vlasti svake druge zemlje zahtevaće iste uslove“, poručio je Mendes novinarima u sedištu UN u Ženevi.\nIzaslanik UN želi da ispita navode o sistematskom zatvaranju u samice.\nPrema njegovim rečima, on je u utorak dobio pismo Misije SAD pri UN u Ženevi u kom se navodi da zvaničnici još rade na njegovom zahtevu da poseti najčuvaniji zatvor, ADX Florens, koji se popularno naziva i Alkatraz.\n„Jedna od dobrih stvari jeste to što su mi odobrili da posetim zatvor na ostrvu Riker u Njujorku“, rekao je Mendes.\nKomunalci u Parizu „ratuju“ s pacovima, puni…\nPredsednik katalonskog parlamenta predložio Pućdemona za…


Resurs Centar | Proslava Dana Evrope 9. maja u Novom Sadu\n05 May Proslava Dana Evrope 9. maja u Novom Sadu\nPosted at 11:30h in Vesti iz sektora\tby\tBiljana Radusin\nObjavljeno: 5. maja 2022. godine\nNovi Sad je ove godine Evropska prestonica kulture. Zbog toga je Delegacija EU u Srbiji odlučila da Dan Evrope obeleži 9. maja u Novom Sadu.\nDelegacija EU u Srbiji ističe da agresija na Ukrajinu predstavlja je užasan udarac miru u Evropi, miru koji ceni i za koji se zalaže Evropska unija, stoga je važnije nego ikada slaviti Evropsku uniju, njene vrednosti i ono za šta se ona zalaže.\nPozivaju se građani i građanke na javno slavlje na otvorenom, na Trgu slobode u Novom Sadu. Proslava će trajati od 17.00 do 22.00 časa.\nOd 17.00 do 20.00 časova, održaće se Festival Evrope, na kojem će države članice, Ministarstvo za evropske integracije i Delegacija EU predstaviti svoje aktivnosti u Srbiji, svoju kulturu, hranu, jezik i ponudiće aktivnosti poput malih igara, dečjih aktivnosti, kvizova.\nOd 20.00 časova počeće koncert Bolji smo zajedno orkestra Western Balkans Youth Orchestra koji okuplja 60 mladih muzičara iz Srbije i zapadnog Balkana pod dirigentskom palicom Desara Sulejmanija, kojima će se na bini pridružiti specijalni gosti: Ivana Peters, Frajle, Ana Stanić, Zoe Kida, Bilja Krstić, Kiki Lesendrić i Stevan B. Karanac. Program koncerta obuhvata više muzičkih žanrova i uključuje dela klasične, filmske, rok, pop i etno muzike.\nOvom prilikom Delegacija EU će pokrenuti nacionalnu multimedijalnu kampanju „Bolje zajedno“ koja će trajati 6 nedelja putem televizije, bilborda, interneta i društvenih medija. Kampanja pita narod Srbije „šta je za vas EU“ i pokazaće i promovisati osnovne vrednosti koje Evropska unija podržava, kroz politike, projekte ili globalna dostignuća.


Uskoro realizacija milionskog projekta izgradnje puta Zenica - Babino - Akta.ba\n01.10.2020. 12:58 / Izvor: Akta.ba\nSredinom narednog mjeseca počinje realizacija milionskog projekta rekonstrukcije lokalnog puta Zenica - Babino, najavio je gradonačelnik Zenice Fuad Kasumović.\nKako je saopšteno iz gradske uprave projekat se realizuje u sklopu Sporazuma o realizaciji projekata iz programa prijateljskog okruženja prilikom provođenja aktivnosti na projektovanju i izgradnji autoceste Koridora 5C, dionica Donja Gračanica (Zenica-sjever) - tunel Zenica.\nLokalni put Zenica - Babino proteže se od "kapije 2" Kantonalne bolnice Zenica, nastavlja se putem za Smetove te se odvaja preko naselja Peševići i Poce i spaja se sa regionalnom cestom Zenica - Babino - Arnauti.\n"Raduje me što zeničku javnost mogu informisati da za nepunih mjesec dana počinje realizacija milionskog projekta rekonstrukcije lokalnog puta Zenica - Babino. U okviru tog projekta, planirana je izgradnja asfaltnog puta u selu Peševići, zatim izgradnja autobuske okretnice i velike podzide", istakao je Kasumović.


Potpisan ugovor o izradi urbanističkog plana Banjaluke - Istinito.com - Ne budi ovca!\nPočetna > BIH > Društvo > Potpisan ugovor o izradi urbanističkog plana Banjaluke\nU Banjaluci je danas potpisan ugovor o izradi urbanističkog plana grada, vrijedan 560.000 KM, koji bi se u vidu prednacrta pred gradskim parlamentom mogao naći u proljeće naredne godine.\nUgovor su potpisali gradonačelnik Banjaluke Igor Radojičić i predstavnici lokalne projektantske kuće “Urbis”.\nRadojičić je naglasio da je riječ o ugovoru koji ima ogroman značaj za Banjaluku, da je posljednji urbanistički plan grada usvojen 1975. godine, te napomenuo da su u protekle 44 godine potpuno promijenjene društvene, ekonomske i istorijske okolnosti.\nOn je rekao da temelj planskog razvoja grada predstavljaju dva dokumenta, i to Strategija razvoja grada, koja je nakon dvije godine priprema usvojena prošle godine, i Urbanistički plan.\n“Danas smo, nakon kompletne procedure javnih nabavki, došli do konzorcijuma izvođača, odnosno projektanata koji čine tri firme `Urbis centar` iz Banjaluke, Centar za urbano ekonomsko planiranje iz Beograda i Institut zaštite ekologije iz Banjaluke”, naveo je Radojičić.\nPrema njegovim riječima, poslije punih šest godina od početka procesa javnih nabavki iz prošlog mandata konačno se došlo do ugovora i izvođača.\nDirektor banjalučkog “Urbis centra” Snežana Mrđa Badža rekla je da firme koje čine konzorcijum imaju veliko iskustvo u izradi urbanističkih planova.\nOna je rekla da plan za narednih 20 godina treba da bude dobar dokument koji će biti osnova budućeg razvoja grada Banjaluka u smislu da bude fleksibilan, da otvori mogućnost za razvoj privrede i riješi neka ključna pitanja.\n“Nadamo se da će se što više građana i institucija i stručnjaka uključiti od samog početka izrade plana u proceduru da bismo dobili na kraju što kvalitetniji dokument”, rekla je ona.\nGradski arhitekta Banjaluke Ivan Rašković rekao je da je ovo istorijski događaj, te pojasnio da, kada bi se poredila planska dokumentacija sa pravnom dokumentacijom, urbanistički plan bi bio kao Ustav.\n“Kako država ne može da se razvija bez Ustava, tako ne može grad bez urbanistričkog plana. Sila okolnosti ovih 44 godine je uticala da Banjaluka to radi bez urbanističkog plana”, dodao je Rašković.\nPrema njegovim riječima, kada se urbanistički lan usvoji i postane praktički zakon, grad će se razvijati sinhronizovanije i uravnoteženije nego do sada.\nOn je rekao da je formiran i Urbanistički savjet, tjelo sa 19 stručnjaka koji će pratiti kvalitet i rokove izrade plana.\nRašković je rekao da je najznačajnije da grad održi, razvije i unaprijedi svoj prostorni i arhitektonsko-urbanistički identitet.\n“Banjaluka je oduvek bila poznata, a biće i ubuduće, kao grad zelenila i ono je u Banjaluci posebno prisutno kroz njen istorijski razvoj, a na natprosečnom je nivou u odnosu na druge gradove i to je jedan od elemenata identiteta koji će biti razvijen i očuvan”, dodao je Rašković.\nRašković je rekao da će paralelno za sve vrijeme donošenja plana biti organizovano više sesija, radionica gdje će stručnjaci i građani moći da se upoznaju o toku izrade.\n1 thought on “Potpisan ugovor o izradi urbanističkog plana Banjaluke”\n25. Jula 2019. u 0:36\nŽiv bio i svako dobro ljudino.


TotalCar.rs » BMW X5 omiljen među lopovima u Britaniji\nBMW X5 omiljen među lopovima u Britaniji\nBMW, krađa, novo, zanimljivo\n0 komentara 10621 pregleda\nDva modela BMW-a, jedan Lend Rover i dva Audija bile su glavne mete kradljivaca u Velikoj Britaniji tokom 2010. godine. Ove podatke objavio je “Treker”, specijalizovana kompanija za praćenje automobila i vraćanje ukradenih vozila vlasnicima.\nModel BMW X5 je “zadržao titulu” najzanimljivijeg lopovima iz 2009. godine, a pozicije drugoplasiranog i trećeplasiranog takođe su nepromenjene – na njima se nalaze “lend rover rejndž rover” i BMW M3.\nPrema podacima “Trekera”, 65 odsto ukradenih vozila na Ostrvu su vrednija od 25.000 funti, ali su se krali i mnogo jeftiniji automobili, pa se u dnu liste nalaze “pežoi 406” i “ford sijere”, koje u Britaniji vrede oko 1.000 funti.\nNajskuplji ukradeni automobil prema podacima “Trekera” je “bentli GTC” vredan 130.000 funti, a zanimljivo je da je 84 odsto automobila na listi ove kompanije ukradeno pomoću – ključa.\nFrancuska prodaje 5% udela u Renou\nKonačno pravi narodni automobil iz “Folksvagena”\nInfiniti Q60 premijerno u Detroitu\nŠpijunske fotke: Kia Niro Hybrid (2017)\nPredstavljen Audi AI:TRAIL quattro koncept\nUvoz putničkih automobila u Rusiju smanjen za petinu\nNissan R25 GT-R ”Olsson Winter Edition”


Obama: Potrebne činjenice za odluku o Siriji - Vijesti.me\nObama: Potrebne činjenice za odluku o Siriji\nObama je rekao da dokazi s kojima sada raspolaže o upotrebi hemijskog oružja ne ukazuju na to da treba odlučivati o brzoj američkoj vojnoj akciji\nAmerički predsjednik Barak Obama izjavio je da je za odluku o eventualnom odlučnijem vojnom ili diplomatskom odgovoru na sirijsku krizu potrebno da ima preciznije informacije o navodnom korišćenju hemijskog oružja u Siriji.\n"Sada imamo dokaze da je hemijsko oružje korišćeno u Siriji, ali ne znamo kako je korišćeno, kada je korišćeno i ko ga je koristio"\nNa konferenciji za novinare povodom 100 dana od početka drugog predsjedničkog mandata, Obama je u utorak rekao da dokazi s kojima sada raspolaže o konfliktu u Siriji i upotrebi hemijskog oružja ne ukazuju na to da treba odlučivati o brzoj američkoj vojnoj akciji.\nOn je apelovao na Ujedinjene nacije da istraže situaciju.\n"Sada imamo dokaze da je hemijsko oružje korišćeno u Siriji, ali ne znamo kako je korišćeno, kada je korišćeno i ko ga je koristio", rekao je Obama.\nObama je rekao da kada odlučuje o američkoj nacionalnoj bezbjednosti i eventualnom odgovoru na korišćenje hemijskog oružja u Siriji, "mora da bude siguran da zna sve činjenice" i da "to od njega očekuje američki narod".\nPredsjednik SAD je dodao da bi, ako se utvrdi da je režim predsjednika Sirije Bašara el-Aasada koristio hemijsko oružje, "moralo ponovo da se razmotre sve opcije koje su na raspolaganju".\nBarak Obama Sirija


Što se tiče naše zemlje, današnji obim i način eksploatacije rečnih sedimenata su neadekvatni i neodrživi i predstavljaju ozbiljnu pretnju za naše reke. Ovaj problem je identifikovan i apostrofiran i u Nacionalnoj strategiji za održivo korišćenje prirodnih resursa.\nPrema zvaničnoj statistici, u Srbiji se godišnje proizvede 5-6 miliona kubnih metara šljunka i peska, ali je teško proceniti opravdanost i održivost datog obima godišnje proizvodnje, iako se veruje da je brojka mnogo veća usled ilegalne eksploatacije.\nPrema podacima iz Vodne knjige u periodu od 2009. godine do danas je izdato oko 180 vodnih saglasnosti za eksploataciju rečnih nanosa. Najviše saglasnosti je izdato za sliv Morave, oko 110. Na Dunavu i Savi se uglavnom vrši eksploatacija peska sa plovila, dok se na Drini, Velikoj, Južno i Zapadnoj Moravi uglavnom vrši bagerovanje.\nOno što otežava dodatno je i činjenica da Srbija nema redovno i sistematsko praćenje dinamike sedimenata što bi u mnogome olakšalo konstrukciju procene održive količine korišćenja agregata. Dodatan problem predstavlja što u zakonodavstvu koje reguliše ovu materiju nisu precizirani jasni kriterijumi na osnovu kojih se određuju lokacije za ekstrakciju sedimenata i količine koje se mogu koristiti. Odsustvo strateškog pristupa, zajedno sa slabom kontrolom prouzrokovali su brojne probleme na terenu: napušteni kopovi su uglavnom ostavljeni nesanirani i nemaju nikakvu funkciju. Primeri nedgovornog korišćenja rečnih sedimenata su brojni, a najizraženiji su na Drini, Zapadnoj i Velikoj Moravi.\nNapuštene šljunkare ne samo da nisu sanirane, već su mnoge od njih pretvorene u ilegalne deponije komunalnog otpada, pa predstavljaju ozbiljnu pretnju za kvalitet voda i zdravlje stanovništva.


Najljepša djevojka Bosne i Hercegovine koja je sinoć osvojila laskavu titulu Miss BiH je Trebinjka Aida Karamehmedović. Ona će predstavljati BiH na izboru "Miss svijeta 2017" koji će se održati 18. novembra u Kini.\nAidi je krunu uručila prošlogodišnja misica Halida Krajšnik. Među 24 finalistice, pored najljepše bh. djevojke, sinoć su u sarajevskom hotelu Terme dodijeljene lente i drugim djevojkama koje su svojom ljepotom, harizmom i inteligencijom privukle pažnju publike.\nKod migranata pronađena puška, četiri pištolja i prigušivači


Poteškoće da se nađe adekvatan kadar u ICT-u - Biznis i Finansije\nHome\tVestiIT i nauka\tPoteškoće da se nađe adekvatan kadar u ICT-u\nSvako deseto preduzeće u Evropskoj uniji je tokom 2018. godine pokušalo da unajmi stručnjake za informacione i komunikacione tehnologije (ICT), a tačno 58% tih kompanija je imalo, prenosi Eurostat.\nUdeo preduzeća u kojima je bilo teško da popune ova radna mesta iznosio je 37% u 2013. godini i 38% u 2014. godini. Međutim, ovaj udeo se ubrzano povećava za četiri do šest procentnih poena svake godine.\nFirme u Rumuniji su imale najviše problema da nađu ICT eksperte, zato što je 90% njih prijavilo da su upražnjena radna mesta teško popunili.\nVelike probleme prilikom regrutacije ovog profila inžinjera imale su i Češka (80%), Austrija (74%), Švedska (72%), kao i Nemačka, Luksemburg i Holandija (u svakoj po 69%).\nStručnjake za ICT najlakše su pronalazila preduzeća iz Španije, gde je svega 27% njih prijavilo da su naišli na poteškoće prilikom njihovog regrutovanja. Za njom slede Grčka (38%), Bugarska (42%) i Kipar (44%).\nIzvor Eurostat-Nova ekonomija\nAko Kina uspori u svojim aktivnostima, poslovi širom sveta su ugroženi


Druženje i „van sezone“ - Udruženje odbojkaških sudija Srbije\nDruženje i „van sezone“\nDatum kreiranja utorak, 17 jul 2018 13:24\nDa je pauza između dve sezone previše velika dokazuje to da sudije ne mogu jedni bez drugih. Neki su se oprobali i prisetili dana kada su bili sa „druge strane“ kao igrači dok su drugi uživali u prirodi i konačno sunčanim danima.\nU Požarevcu je prošlog meseca održan III sudijski turnir gde su učešće uzele sudijske organizacije iz Subotice, Požarevca, Kragujevca, Zaječara i Niša. Utakmice u organizaciji Udruženja odbojkaških sudija Braničevskog i podunavskog okruga odigrane su 16. i 17. juna u sali ekonomske škole u Požarevcu. U dva dana turnira, domaćin je najviše pokazao i osvojio prvo mesto, Nišlijama je pripalo drugo, dok je treće mesto osvojila ekipi Kragujevca.\nS druge strane, Kraljevčani su se opredelili za mirno okruženje van gradskih gužvi. U blizini Kraljeva prethodnog vikenda organizovano je druženje u prirodi. Kraljevačke sudije, od najmlađih pa sve do onih u sudijskoj penziji, prvi lep vikend iskoristili su za druženje i roštiljanje, a nije se mogla izbeći i „odbojka na travi“.\nSudeći po fotografijama, verujemo da će u skorije ponovo organizovatiu ovako nešto, a nadamo se da ći i ostale organizacije slediti ovaj lep primer pravog druženje i prave kolegijalnosti.\nDetalje sa utakmica sudijskog turnira možete pogledati OVDE\nKako je izgladalo druženje kraljevčana, možete videti u galeriji.


U petak 20. maja , diplomatskim kargo letom stigao je iz Azerbejdžana bronzani spomenik srpskog književnika Milorada Pavića. Spomenik Paviću otkriće svečano 8. juna 2011. predsednik Srbije Boris Tadić, predsednik Azerbejdžana Ilham Alijev i Pavićeva udovica, književnica Jasmina Mihajlović.\nU Pozorištu Prijedor (Republika Srpska) premijerno je 7. maja 2011. izvedena predstava Petkutin i Kalina, prema tekstovima Milorada Pavića, u adaptaciji sarajevskog režisera Gradimira Gojera. Sa podnaslovom Play Pavich u predstavi su prevashodno korišćeni delovi drame „Zauvek i dan više ili pozorišni jelovnik“, ali i odlomci iz romana „Hazarski rečnik“, „Predeo slikan čajem“, kao i priča Milorada Pavića.\nTokom maja meseca Jasmina Mihajlović, književnica i staratelj nad “Legatom Milorada Pavića” održala je predavanje u Institutu za književnost\nNa Venecijanskom univerzitetu (Università Ca‘Foscari di Venezia\nFacoltà di Lingue e Letterature Straniere), početkom marta odbranjen je magistarski rad Bojane Marcello Grimani, pod naslovomPOETIKA FANTASTIČNOG. U RASKORAKU VREMENA I PROSTORA U DELIMA MILORADA PAVIĆA.\nSpomen-ploča Miloradu Paviću svečano je otkrivena 21. februara na Filozofskom fakultetu u Novom Sadu. Obeležje u znak sećanja na slavnog srpskog pisca i autora svetskog bestselera „Hazarski rečnik“ postavljeno je na ulazu u Centralnu čitaonicu biblioteke fakulteta, koja će ubuduće nositi ime „Milorad Pavić“.\nBiblioteka „Kindl izdanja“ (Kindle Edition) na sajtu Amazon.com objavila je septembra 2010. u elektronskom obliku tri knjige Milorada Pavića na engleskom jeziku: Drugo telo, Unikat i Plavu knjigu (100 različitih završetaka romana Unikat). Pavić je prvi srpski pisac čiji su se e-naslovi našli u ovoj virtualnoj biblioteci od preko 490.000 naslova. Istovremeno Milorad Pavić je pisac koji se već desetak godina zalagao za internet i elektronski vid izdavaštva.


Objavio Urednik Portala u 21. septembra 2020.\nMeđunarodni dan mira, 21.09., obeležava se u celom svetu. Tog dana Generalna skupštine Ujedinjenih nacija je jednoglasno usvojila Rezoluciju 36/67, kojom se ovaj dan obeležava u 180 zemalja širom sveta. Ovom Rezolucijom UN su obavezale svet, da bar tog dana misli o miru i obeleži ga manifestacijama koje promovišu mir i nenasilje.\nNaša škola, je takođe, učestvovala i svojim aktivnostima promovisala značaj mira, sloge i poštovanja. Učiteljice, nastavnica likovne kulture Kristina Golubović i nastavnik istorije Goran Vlahović su sa svojim učenicima realizovali radionice i prezentacije. Učenički radovi i plakati ulepšavaju prostorije naše škole.


Dačić: Biće podeljeno 827 stanova - NOVA portal\nDačić: Biće podeljeno 827 stanova\nDruštvo Autor:Beta 23. Maj. 202014:29 > 15:39\nFoto: BETAPHOTO/MINISTARSTVO SPOLJNIH POSLOVA SRBIJE/OGNJEN STEVANOVIC\nMinistar spoljnih poslova Srbije Ivica Dačić je na današnjoj ceremoniji otvaranja zgrade za izbegle porodice u Кrupnju kazao da će se u okviru Potprojekta 5 Regionalnog stambenog programa podeliti 827 stanova u 25 lokalnih samouprava.\nOn je tom prilikom rekao da su se porodice u stanove u Кrupnju uselile u martu, ali da svečanost nije mogla da se održi zbog epidemije korona virusa.\nMihajlović: Izgraditi stanove za zdravstvene radnike\n“Regionalni stambeni program po mnogim ocenama iz međunarodne zajednice predstavlja uspešan primer saradnje u regionu i dokaz je da je moguće uzajamno sarađivati na bazi poštovanja, razumevanja i saglasnosti o zajedničkim interesima. Nadamo se da ćemo nastaviti u istom duhu i proširiti našu saradnju, a sve u cilju stvaranja uslova za bolji kvalitet života svih naših građana i razvoj celog društva”, rekao je Dačić.\nUkupna vrednost radova u Кrupnju je oko 175 hiljada evra, finansijska sredstva za izgradnju objekta obezbeđena su delom iz donatorskog Fonda Regionalnog stambenog programa, dok je zemljište i prateću infrastrukturu donirala opština Кrupanj, saopštio je Кomesarijat za izbeglice i migracije.


Airbnb - kompanija koja je za samo šest nedelja izgubila posao koji je gradila skoro 12 godina\nPandemija koronavirusa najviše je pogodio sektor turizma, a veliki broj avio kompanija, hotela,aerodroma i ostalih kompanija koji posluju u okviru ove privredne grane našli su se u velikom problemu. O tome najbolje svedoči i kompanija Airbnb\n“Turizam kakvog ga poznajemo je gotov. Ne želim da kažem da nema više putovanja, nego da je model putovanja koji poznajemo umro i da se neće vratiti. Trebalo nam je 12 godina da izgradimo Airbnb, a izgubili smo skoro sve u četiri do šest nedelja”, rekao je izvršni direktor Airbnb-a Brajan Česki - prenosi portal Bizlife.\nOd marta kada su skoro sva putovanja otkazana, više od 2,5 milijarde ljudi širom sveta je zatvoreno u kućama pa ne iznenađuje to da sve što smo gradili 12 godina izgubili u roku od četiri do šest nedelja, kaže direktor Airbnb-a.\nOvakvim padom potražnje pogodjeni su i svi oni koji nude usluge kompanije Airbnb u Nišu, a koja je poslednjih nekoliko godina drastično porasla zbog povećanja broja stranih turista i punitka iz ostalih krajeva Srbije koji koriste aerodrom Konstin Veliki.\nAirbnb je dramatično smanjio troškove – milijardu dolara što se marketinga tiče, morali su da otpuste i određeni broj radnika. Povećali su i procenat dužeg boravka – gotovo petina rezervacija namenjena je za boravak duži od 30 dana. Takođe, kako kaže Česki, na njihovoj platformi nisu izgubili nijednog domaćina, čak imaju više domaćina i domova nego pre početka pandemije.


Smeštaj u Banji - Apartman Milica\nApartman Milica je blizu lečilista nov, komforan, terasa, kuhinja, klima, TV i dr. u novoizgrađenoj zgradi sa liftom i parkingom. U prizemlju zgrade nalazi se i kozmetički salon, salon za masažu, restoran...\nKontakt: Vidaković Milica\nUlica: Zdravka Mašanovića bb\nTelefon: +381 15 818 405\nMobilni telefon: +381 64 501 18 08\nApartman "Lara" se nalazi u jednom od najlepših delova Vrnjačke Banje, na oko 5 minuta hoda od šetališta („Promenada“). U neposrednoj bl...\nDobrodošli u jednu od najstarijih srpskih Banja, Kraljevsku Ribarsku Banju.\nRibarska Banja se nalazi na...\nPoštovani gosti, nalazimo se u centru Sokobanje, 50 metara od ambulante, 150 metara od mermenog šetališta (promenade). Zgrada sa apartma...\nIzdajem apartmane u Banji Koviljaci, zasebna spavaca soba, dnevna soba sa lezajem za dvoje, komplet opremljena kuhinja, trpezarija, kupa...


OPOZICIJA PRETI: „BEOGRAD NA VODI“ kao bespravna gradnja koja mora biti UKLONJENA ! – IVENSA MEDIA GROUP\nOPOZICIJA PRETI: „BEOGRAD NA VODI“ kao bespravna gradnja koja mora biti UKLONJENA !\nIZJAVU ZA MEDIJE danas je dao avokat VLADIMIR GAJIĆ – predsednik Pravnog saveta Narodne stranke, koij je konkretno pomenuo slučaj „BEOGRADA NA VODI“ i da su sporna tri pravna akta – međudržavni ugovor Ujedinjenih Arapskih Emirata i Srbije, leks specijalis (posebni zakon) i ugovor Republike Srbije i arapskog investitora.\n-„Opozicija bi trebalo da obeća da će prvo pokrenuti proceduru pred Ustavnim sudom Srbije“, istakao je GAJIĆ.\n-„Ako bi ta procedura uspela, onda bi pravna posledica bila da leks specijalis (o Beogradu na vodi) postane neustavan i da ugovor između Republike Srbije i investitora iz UAE postane ništav, a ako bi se to dogodilo, onda bi svi izgrađeni objekti postali bespravna granja, a bespravna gradnja više ne može da se legalizuje, ona bi morala da bude uklonjena“, rekao je Gajić za Newsmax Adria, navodi se u saopštenju Narodne stranke.\nPrevious Otkrivamo detalje za dugo očekivani nastavak „ŽIKINE DINASTIJE“\nNext Republika Srpska i Srbija sutra slave „Dan srpskog jedinstva“; BG će biti okićen sa 4.000 srpskih zastava !!!


12. јуна 2019. HUMANITARNO, Novi Sad, Vesti\nPruža vam se prilika da opet budete humani na vrlo jednostavan način. Sve što treba da uradite jeste da dođete na koncert „Pevaćemo šta nam srce zna“, koji je namenjen prikupljanju pomoći za četvorogodišnju Ivu Milenkovski. Koncert će biti održan u četvrtak, 13. juna u Studiju M. Nastupaju Branislav Glogovac i Anastasija Grk, a izvodiće se muzika sevdaha i dalmatinska muzika.\nIva Milenkovski ima cerebralnu paralizu i potrebna su joj sredstva za kinezi terapije i terapije sa magnetima i strujom. Troškovi terapija iznose oko 40.000 dinara mesečno, što njena porodica ne može da pruži u celosti. Koncert, čiji je organizator Udruženje građana „Novi Sad“ počinje u 20 sati, a.cena ulaznice je 300 dinara.\nOnI koji nemmogu da dođu, a žele da pomognu, novac mogu uplatiti i na namenski žiro račun Udruženja 160-450858-70 banka Inteza.